Maori – Kebudayaan Yang Kaya Dan Mekar Di Hujung Dunia

New Zealand merupakan salah sebuah tanah besar terakhir yang dikolonikan oleh manusia. Ketika haiwan-haiwan besar zaman Pleistocene telah pun pupus di tempat-tempat lain, New Zealand masih lagi dihuni oleh burung-burung moa, iaitu sejenis burung gergasi tidak-terbang yang menjadi buruan penghuni Maori awal. “Nenek-moyang Maori menghuni salah satu hutan belantara tidak-tercemar terakhir yang bebas dari aktiviti manusia dan mereka terus mengadaptasi ke dalam persekitaran baharu ketika dunia mengalami perubahan.ASAL-USUL KEBUDAYAAN MAORIMaori berkemungkinan berasal dari Polynesia Timur, berhampiran Kepulauan Masyarakat (Society Islands) dan bahagian selatan Kepulauan Cook. Dalam legenda-legenda Maori, tanah air kaum Maori disebutkan sebagai Hawaiki yang bersifat separa-mitos. Ia juga dikisahkan sebagai kediaman para dewa dan tempat kembalinya manusia sesudah meninggal dunia.Kaum Maori tiba buat pertama kalinya di New Zealand sekitar 1300M atau mungkin lebih awal sedikit. Memandangkan New Zealand, atau Aotearoa mengikut sebutan kaum Maori ini mewakili kawasan hujung barat daya dunia yang diketahui oleh masyarakat Polynesia pada abad ke-13 dan 14M, maka kaum Maori dianggap sebagai orang yang menetap di hujung dunia.

SEJARAH AWAL MAORIPada waktu ketibaan kaum Maori, New Zealand diliputi oleh hutan-hutan yang dihuni oleh haiwan-haiwan purbakala. Cuacanya lebih sejuk berbanding di tanah air Maori di Polynesia. Hal ini memaksudkan bahawa beberapa hasil tuaian ruji kaum Polynesia sukar untuk ditanam di New Zealand, atau bahkan mungkin langsung tidak boleh ditanam. Antaranya seperti buah sukun, kelapa dan pisang. Agar sukar buat Maori yang berasal-usul dari Polynesia untuk beradaptasi dengan cuaca sederhana di semenanjung New Zealand memandangkan mereka sudah terbiasa dengan cuaca tropika. Penghuni-penghuni awal Maori ini menetap di sepanjang pantai dan menjalankan aktiviti memburu moa dan anjing laut sebelum beberapa tempoh kemudian, mereka berpindah ke ceruk hutan. Kehadiran manusia memberikan impak kepada persekitaran New Zealand sekaligus mendorong kepada kepupusan beberapa spesis haiwan seperti burung moa dan helang Haas.

Menjelang abad ke-18, kaum Maori sudah berhasil menubuhkan komuniti petani yang stabil di seluruh New Zealand dan mereka terbahagi kepada sejumlah puak atau ‘iwi’. Individu yang berstatus paling tinggi dalam kalangan masyarakat Maori adalah pengetua, diikuti oleh kelas awam dan hamba. Tohunga, iaitu kelas sami atau golongan pakar kadangkala dianggap memiliki kelas sosial yang tersendiri. Pada masa-masa itu, banyak konsep penting dalam kebudayaan Maori dihasilkan di mana konsep-konsep ini masih diamalkan oleh mereka sehingga ke hari ini.SEJARAH MAORI SETELAH KETIBAAN ORANG-ORANG EROPAHKaum Maori mula menjalankan aktiviti perdagangan dengan orang-orang Eropah pada awal kurun ke-19. Beberapa barang dagangan terpenting Eropah bagi kaum Maori adalah khinzir dan kentang. Barangan ini dengan pantas menyertai makanan tradisi dan ruji kaum Maori seperti kumara, pikopiko, dan karenga. Pada tahun 1840, New Zealand secara rasmi menjadi koloni British setelah Perjanjian Waitangi dimeterai. Asalnya, kaum Maori memberikan penentangan terhadap perkara tersebut. Namun mereka terpaksa akur dan kehilangan banyak wilayah mereka ke tangan pendatang Eropah.Memasuki permulaan abad ke-20, kaum Maori mula menghidupkan semula kebudyaan mereka dan berintegrasi ke dalam masyarakat Pakeha (orang berkulit putih; Eropah) tanpa mengabaikan warisan budaya. Terdapat lebih 500 000 orang Maori pada hari ini. Kebanyakan mereka tinggal di kawasan-kawasan yang bandar. Gerakan-gerakan awal pada awal kurun ke-20 dalam rangka menghidupkan semula dan memelihara budaya Maori sememangnya mencapai hasil yang bukan kecil. Kesenian, bahasa dan tradisi lisan mereka terus mekar pada hari ini, mekar di samping gaya hidup Pakeha.

KONSEP-KONSEP TERAS DALAM MASYARAKAT MAORIMemandangkan kaum Maori ini berasal-usul dari kaum pelayar Polynesia yang menghuni kepulauan tersebut pada abad ke-13 atau 14M, maka Maori mempunyai banyak konsep sosial, metafizikal dan kepercayaan yang mirip dengan kumpulan masyarakat Polynesia yang lain. Antara konsep ini termasuklahmana dan tapu.Mana ini tidaklah dapat dikenal pasti secara jelas pada satu budaya demi satu budaya. Akan tetapi, ia merupakan suatu konsep lazim yang dikongsi di seluruh Oceania dan New Zealand tidak terkecuali. Dalam tradisi kaum Maori, mana berkait dengan prestij dan autoriti. Di zaman dahulu, amaun mana yang besar dimiliki oleh orang-orang yang berstatus tinggi seperti para pembesar dan tohunga Maori.Tapu pula adalah perkataan yang secara asasnya bermaksud ‘keramat’. Objek atau manusia yang tapudianggap sebagai suatu yang terpilih dan ianya tidak terbuka kepada semua, melainkan hanya kepada beberapa individu tertentu seperti tohunga. Antara objek atau manusia yang tapu di New Zealand adalahtohunga yang diberikan pengkhususan dalam mencacah tatu dan akses ke tempat-tempat keagamaan yang keramat.

KEPERCAYAAN KAUM MAORITradisi kepercayaan kaum Maori secara asasnya bersifat politeisme. Maori percaya bahawa dunia ini dicipta oleh para dewa atau atua.  Selain dewata-dewata umum, pantheon mereka juga melibatkan dewa bapa langit, dewi ibu bumi, dewa hutan dan dewa peperangan. Tane si dewa hutan memainkan peranan yang penting dalam penciptaan manusia di mana ia dipercayai sebagai pencipta manusia pertama. Tohunga pula digalaskan tanggungjawab untuk menjadi medium perantara di mana atua dan roh-roh si mati dapat berkomunikasi dengan dunia nyata manusia.

Pada era kolonial, kebanyakan kaum Maori menganut agama Kristian. Memasuki pertengahan abad ke-19, sejumlah Maori-Kristian memanfaatkan kepercayaan mereka itu sebagai justifikasi untuk menentang pentadbiran British – mereka telah menganut agama mereka, tetapi mereka masih juga menceroboh tanah pusaka mereka. Kebanyakan Maori-Kristian adalah sebahagian daripada tradisi Anglican pada hari ini. Terdapat juga ramai Maori-Methodist dan Maori-Katholik.KESENIAN MAORI DAN BUDAYA PENCACAHAN TATUAntara tradisi kesenian masyarakat Maori adalah menganyam, memahat, mencacah tatu, menari dan menyanyi.Sejenis hasil seni Maori yang agak penting adalah ta moko – seni pencacahan tatu. Tatu-tatu kaum Maori terdiri dari corak berlingkar yang dicacah pada alur atau parut pada kulit. Ta moko berasal-usul dari tradisi ritual ratapan. Seiring peredaran masa, ianya menjadi kayu ukur kepada status sesebuah individu. Kaum lelaki mencacahkan tatu di seluruh muka manakala kaum wanita pula di dagu. Pada asalnya, pahat yang diperbuat daripada tulang burung menjadi alatan untuk mencacah tatu. Kemudian, pahat ini digantikan dengan pahat logam setelah ketibaan pendatang-pendatang Eropah. Menjelang zaman Perang Dunia Pertama, ianya digantikan lagi menjadi jarum. Pada hari ini, artisan ta moko menggunakan pelbagai alatan (canggih) yang sama seperti pencacah-pencacah tatu yang bukan-Maori.

TARIAN-TARIAN KEBUDAYAAN MAORIDua lagi tradisi kesenian yang sangat penting dan sinonim dengan masyarakat Maori adalah tarian dan nyanyian. Contoh mudah bagi hal ini adalah haka. Haka adalah tarian yang melibatkan pergerakan tubuh yang rancak dan diiringi oleh teriakan-teriakan yang penuh bertenaga. Terdapat pelbagai jenis gaya dan bentuk tarian haka, bergantung kepada tujuan ianya ditarikan. Haka boleh dipersembahkan tanpa senjata untuk tujuan keraian atau memotivasikan sesebuah kumpulan untuk menyiapkan suatu tugasan. Haka juga boleh dipersembahkan sebagai tarian perang di mana bagi keadaan ini, ia ditarikan bersama senjata. Tarian perang tradisi kaum Maori melibatkan pahlawan-pahlawan mereka yang sengaja menghodohkan muka dan membuat teriakan-teriakan lantas sambil menari untuk menggerun dan menjatuhkan moral musuh.

MASA HADAPAN KEBUDAYAAN MAORIMaori merupakan salah satu kebudayaan asli yang mampu mencapai kegemilangan walaupun setelah mengalami kolonisasi Eropah. Bahkan setelah didatangi oleh kaum Pakeha dua kurun lamanya, kaum Maori masih dapat mengekalkan banyak aspek kebudayaan mereka dan bilangan dan pengaruh mereka dalam masyarakat New Zealand terus bertambah dan berkembang. Maori, kaum yang menetap di ceruk dunia ini dengan berhikmah mengadaptasi dengan perkembangan dunia secara keseluruhannya. DIOLAH DAN DITERJEMAHKAN DARI:Caleb Strom. (30 Disember 2018). The Maori: A Rich and Cherished Culture at the World’s Edge. Ancient Origins.https://www.ancient-origins.net/history-famous-people/maori-0011250


Keajaiban Darah Naga

Naga merupakan organisme khayalan yang telah berakar umbi dalam setiap tamadun. Cerita mengenai naga berbeza mengikut setiap tradisi namun, ciri reptilianya tidak berubah dalam mitos mitos tersebut.

Mitos naga daripada tradisi jermanik pula menceritakan sisi unik organisme ini. Dalam cerita tradisi Norse, Sigurd telah membunuh Fafnir dalam bentuk naganya. Apabila Sigurd memakan jantungnya, ia memberi Sigurd kebolehan ramalan masa depan. Apabila bermandi dengan darahnya, Sigurd memperoleh kekebalan. Apabila diminum pula darahnya, Sigurd dapat memahami pertuturan burung burung di angkasa.

Dalam mitos jermanik yang lain pula, apabila pahlawan Ornit melumurkan darah naga kepada perisainya, perisainya tidak lagi dapat ditembusi senjata. Perisai Ornit dikatakan kebal terhadap apa apa ancaman.

Tetapi, cerita cerita mengenai mitos darah naga ni hanya lah pembuka perbincangan kita pada kesempatan ini. Itu hanya mukadimah kepada artikel men-tadabbur jurnal ini. Perbincangan kita kali ini mempunyai tema yang agak sama apabila darah naga memberikan manfaat kekebalan.

Cuma naga yang akan kita bincangkan di sini ialah biawak komodo (Varanus Komodoensis). Biawak komodo mampu membesar sepanjang 3 meter dan mencapai berat sebanyak 70 kilogram hasil proses evolusi pemilihan semula jadi. Biawak komodo lazim dipanggil naga komodo kerana sifatnya yang seakan akan naga. Reptilia, besar, ganas dan juga berbahaya.

Gigitan biawak komodo ini sangat berbahaya. Ianya kerana biawak komodo mempunyai kelenjar yang menghasilkan toksin , membuatkan gigitan mereka beracun2. Selain itu, saintis juga menjumpai  57 strain bakteria1 di dalam air liur biawak komodo, 90% daripadanya merupakan pathogen (bakteria yang menyebabkan penyakit).

Jika terdapat banyak strain pathogen mendiami mikrohabitat air liur biawak komodo, digandingkan dengan tindak tanduk mereka yang suka menggigit apabila bergaduh antara satu sama lain, timbul satu persoalan. Bagaimanakah mereka tidak mendapat penyakit hasil daripada jangkitan pathogen ini? Rahsianya? Darah mereka menjadi perisai mereka.

Pengkaji daripada George Mason University  mengkaji darah biawak komodo dan menjumpai rahsia kekebalan sistem imun organisme ini1.  Mereka mendapati sejenis bahan yang tergolong dalam kelas “antimicrobial peptides” (AMPs), menjadi bahan penting yang membunuh  bakteria bakteria yang ingin menjangkiti biawak komodo.

Sebanyak 48 AMPs baharu telah ditemui di dalam darah biawak komodo. 8 diantaranya telah di ekstrak daripada serum darah mereka dan diuji terhadap bakteria Staphylococcus Aureus kebal methicillin dan Pseudomonas Aeruginosa . 7 diantara semua AMPs yang diuji menunjukkan kesan antimikrob terhadap kedua dua jenis bakteria, dan satu AMP menunjukkan kesan yang hebat dalam membunuh Pseudomonas Aeruginosa. AMP yang sangat berkesan dalam darah biawak komodo dinamakan VK25 (sempena nama saintifik biawak komodo).

Daripada kajian struktur VK25, saintis menghasilkan sebuah biomolekul peptida sintetik yang dinamakan DRGN-1 (Dragon MK1? Sejujurnya namanya lebih badass). Kelebihan AMP DRGN-1 ini adalah ia mempunyai ciri antimikrob dan anti-biofilem. Uniknya, DRGN-1 mempercepatkan penyembuhan luka untuk kes in vitro (kultur makmal) dan juga in vivo (dalam organisme hidup).

Gambar 5: Keberkesanan penggunaan AMP di dalam pemulihan model luka tikus. Gambar hak milik Nature Partner Journals3.

A) Skematik ujikaji yang menggambarkan waktu jangkitan, mulanya tindakan klinikal dan pembukaan balutan luka.

B) Kesan peptida pada penutupan luka jangkitan P. aeruginosa / S. aureus pada tikus. Luka yang ditunjukkan adalah wakil setiap kumpulan ujikaji (6 tikus/kumpulan) . Potongan luka berdiameter 6mm dibuat di belakang tikus. Setiap luka dijangkiti dengan biofilem campuran (P. aeruginosa / S. aureus) yang letakkan pada membran polikarbonat selama 2 hari. DRGN-1, VK25 atau LL-37 (20 μg) disapu secara topikal setiap 2 hari. Kesan luka yang disapu dengan DRGN-1 tertutup lebih rapat daripada kumpulan yang lain.

C,D)  Selepas hari ke-6 ujikaji, sampel tisu luka diambil dan  dibiakkan dalam kultur untuk memeriksa bilangan bakteria yang masih hidup. Garisan mendatar pada graf menunjukkan purata bagi kesemua sampel tikus (n=6). Jelas kelihatan bahawa DRGN-1 paling berkesan dalam membunuh kedua dua bakteria .

Jelas bahawa AMPs seperti DRGN-1 merupakan bahan antimikrob yang sangat berpotensi tinggi. VK25 dan DRGN-1 telah diuji berkesan untuk membunuh bakteria, virus berkapsul dan juga fungi3. Cuma cabaran penggunaan AMP ialah mereka memerlukan suasana yang tepat untuk berfungsi (pH dan bertindak balas dengan bahan semula jadi). Selain itu, kos penghasilan juga menjadi penghalang penggunaan komersial setakat ini. Setakat ini, tiada ujikaji yang menggunakan DRGN-1 mahupun VK25 dalam mengubati jangkitan pada manusia.

Dengan kemunculan strain bakteria yang kebal terhadap antibiotik, pencarian bahan baru untuk membunuh bakteria secara berkesan giat dijalankan. Awal tahun ini menyaksikan seorang wanita Amerika diragut nyawanya4 akibat jangkitan bakteria yang imun kepada semua teknik perubatan. Nyawa wanita itu tidak dapat diselamatkan kerana bakteria yang menjangkitinya kebal terhadap semua ubat yang diberikan kepadanya. Masalah kemunculan bakteria kebal ini adalah masalah besar dunia. Dr James Johnson, seorang pengkaji penyakit berjangkit di University of Minnesota, apabila diminta untuk menggambarkan betapa beratnya situasi kemunculan bakteria kebal ini berkata “Jika krisis ini dianalogikan sebagai kita menghampiri saat untuk jatuh dari sebuah cenuram, kita sudah pun jatuh”. Kenyataan Dr James menunjukkan bahawa kita diambang serangan bakteria kebal antibiotik.

Pendekatan penghasilan komersial DRGN-1 pada suatu masa nanti apabila ingin dikormesialkan sudah tentu bukan mengekstrak darah biawak komodo. Biawak komodo sukar diternak, ganas dan mengambil masa yang lama untuk membesar. Itu tidak dikira factor kos makanannya lagi. Oleh itu penghasilan peptida VK25 atau DRGN-1 secara komersial mungkin akan dijalankan dengan fermentasi bakteria. Teknologi yang sama kita gunakan yis Saccharomyces Cerevisiae untuk menghasilkan alkohol.

Maka kajian bahan yang boleh membunuh bakteria kebal seperti VK25 dan DRGN-1 sangat penting. Beberapa tahun lagi mungkin kita akan lihat kemunculan ubat-ubatan komersial hasil daripada darah naga ini. Moga kita kembali kebal dengan darah naga ini!

Jika ditanya adakah masyarakat jermanik dahulu tahu tentang bahan ini, sudah tentu tidak. Biawak komodo tidak wujud di kawasan jermanik pada waktu tersebut, malah juga sekarang kecuali mungkin dalam zoo dan taman haiwan.

Rujukan


Mengenang Kembali Sejarah 11 September

Seperti yang kita semua sedia maklum, tanggal 11 September 2021 adalah hari ulang tahun ke-20 insiden buruk paling bersejarah buat negara Amerika Syarikat (AS), yang lebih dikenali sebagai insiden ‘September 11’ (9/11).

Insiden ini melibatkan tiga buah kawasan berasingan; 1) bangunan World Trade Centre (WTC), bandaraya Manhattan, New York, 2) bangunan The Pentagon, daerah Arlington, Virginia dan 3) sebuah padang, bandar Shanksville, Pennsylvania.

Untuk rekod, insiden 9/11 mencatatkan jumlah korban seramai 2996 orang. Angka ini termasuk 19 orang militan yang dipercayai terlibat di dalam rampasan kapal terbang; di samping lebih 6000 orang mengalami pelbagai tahap kecederaan.
Hasil siasatan rasmi mendapati bahawa, sejumlah empat buah pesawat komersil telah dirampas oleh sekumpulan 19 orang militan yang memiliki kaitan langsung dengan kumpulan pengganas terkemuka Timur Tengah; al-Qaeda.

Kesemua kapal terbang tersebut adalah pesawat komersil keluaran syarikat Boeing, yang dimiliki oleh syarikat penerbangan tempatan AS; United Airlines (N612UA & N591UA) dan American Airlines (N334AA & N644AA).

Dua buah bangunan WTC telah dirempuh pesawat yang dirampas militan, iaitu American Airlines Flight 11 (N334AA) dan United Airlines Flight 175 (N612UA); masing-masing membawa penumpang seramai 92 orang dan 65 orang, termasuk 10 orang militan.

Dalam pada itu, bangunan Pentagon yang menempatkan sektor pertahanan AS pula hampir dirempuh oleh pesawat milik American Airlines (N644AA). Rempuhan itu kemudiannya mengorbankan 64 orang penumpang termasuk enam ‘hijackers’.
Satu lagi pesawat komersil yang dirampas adalah pesawat milik syarikat United Airlines (N591UA). Pesawat malang yang membawa 40 orang penumpang itu terhempas di atas sebuah padang sekitar pekan Stonycreek Township.

Sebagai info, 2996 kem.at;ian yang direkod ketika insiden 9/11 adalah melibatkan warga yang berasal daripada 58 buah negara berbeza, antaranya; AS (2624), UK (67), Dominican Republic (47), India (41), Korea Selatan (28), Jepun (24), Filipina (16) dan Malaysia (3).

Dari segi impak ekonomi yang boleh diukur secara makro atau mikro; kemusnahan bangunan dan beberapa infrastruktur awam serta swasta berkaitan semestinya menelan kos perbelanjaan yang teramat besar.
Ini termasuk kos insuran berkait rawatan pesakit yang terselamat dan pampasan kepada keluarga mangsa terkorban, kos pemulihan insfrastruktur, pembersihan, kehilangan pekerjaan, penguncupan ekonomi dan sebagainya.

Menurut laporan terbitan portal berita The New York Times, anggaran sebenar kerugian fizikal yang ditanggung Amerika Syarikat adalah sebanyak USD $55 bilion. Jika kita mengambil kira kadar inflasi, angka tersebut dianggarkan bernilai lebih $63 bilion.

Atau lebih spesifik, kos kemusnahan bangunan bernilai $8 bilion, peralatan komputer ($6 bilion), kerosakan bangunan sekitar ($5 bilion), infrastruktur awam ($6 bilion), kos kehilangan nyawa atau ‘value of life lost’ ($24 bilion), kos rawatan kecemasan ($5 bilion) dan kos pembersihan ($1 bilion).

Bukan itu sahaja, kejadian rampasan empat buah kapal terbang (hijack) tersebut turut memberikan impak besar terhadap industri penerbangan secara amnya, khususnya dua syarikat yang terlibat (American Airlines dan United Airlines).

Pada tahun 2001 hingga 2002 sahaja, International Air Transport Association (IATA) menyatakan bahawa; jumlah kerugian keseluruhan yang ditanggung oleh industri penerbangan AS pasca insiden 9/11 adalah sebanyak $19.6 bilion.

Angka tersebut meningkat kepada $74 bilion, setelah ukurannya dipanjangkan kepada tahun 2010; yang mana kos pengurusan setiap Lapangan Terbang (Airport) di AS meningkat secara drastik.

Apa yang lebih penting adalah, insiden 9/11 telah mencetuskan P.eran.g ke atas Kepengganasan (War on Terror) yang dipelopori oleh Amerika Syarikat dan negara-negara sekutu kuatnya di dalam pakatan North Atlantic Treaty Organization (NATO).

Kajian dari Watson Institute of International & Public Affairs turut mendapati bahawa; ‘War on Terror’ telah menyebabkan AS dan peradaban dunia menanggung impak ekonomi keseluruhan berjumlah kira-kira USD$5.9 trilion atau RM24.4 trilion.

Daripada jumlah itu, P.era.ng Afghanistan (2001-2021) telah menelan kos perbelanjaan lebih $2 trilion, diikuti P.era.ng Iraq – $822 bilion (2003-2011), p.era.ng menentang ISIS – $14.3 bilion (2014-2017), pampasan veteran p.era.ng – $934 bilion dan pelbagai lagi.

Pada masa yang sama, kesemua umat Islam di seluruh pelosok dunia turut menerima impak negatif; setelah masyarakat Barat secara jumudnya memainkan sentimen jelik, yakni menuduh serta mengaitkan agama Islam dengan aktiviti kepengganasan; sekali gus mencetuskan gerakan ‘Islamophobia’ berskala besar.

Meskipun insiden 9/11 sudah menginjak usia 20 tahun, secara peribadinya; saya masih tidak nampak sebarang tanda-tanda positif untuk blok Barat menyingkirkan perasaan prejudis melampau mereka terhadap umat Islam secara total.
Tindakan sebegitu sebenarnya boleh dianggap sebagai ‘double standard’, memandangkan perlakuan ganas tidak semestinya terikat dengan ideologi agama; seperti mana yang kita dapat lihat di dalam dua siri P.eran.g Dunia besar pada abad yang lalu.


Wabak Dan Pemberontakan Yang Menjatuhkan Dinasti Han

Wabak p3nyakit yang melanda Dinasti Han sewaktu rakyat sedang berhadapan dengan perpecahan dan gel0ra politik dalaman telah melemahkan Dinasti Han. Para pegawai kerajaan gagal untuk menjaga kestabilan politik lantas menyebabkan rakyat berada di luar kawalan, maka oleh kerana beberapa pegawai tertentu memiliki kuasa dan pengaruh yang terlalu kuat, ia menyebabkan berlaku p3cahan kuasa-kuasa yang pada akhirnya membawa kepada kej4tuhan Dinasti Han.

Dinasti Han runtuh kerana dua sebab utama, iaitu wabak penyaki!t dan masalah dalaman yang tidak dapat dikendalikan dengan baik oleh kerajaan. Masalah yang tidak dapat ditangani oleh kerajaan adalah kebangkitan di kalangan rakyat melalui pembentukan paksi atau pakatan. Manakala satu lagi masalah besar ialah isu pengagihan tanah. Jika hendak telusuri punca Dinasti Han dilanda wabak ini, ia nya telah lama bermula dari Empayar Rom, dan Rom lah yang bertanggungjawab membawa dan menyebarkan wabak ke China tanpa sengaja.

Walaupun Dinasti Han dan Empayar Rom mempunyai banyak punca yang sama yang membawa kepada kemer0sotan mereka, seperti wabak penyak!t, mereka mempunyai banyak faktor utama yang berbeza antara satu sama lain. Antaranya pengkh!anatan dalaman, dominasi kuasa oleh para sida-sida dan ketidak mampuan mereka untuk menghaIangnya, manakala Rom pula kerana ketidak stabilan politik mereka dan pentadbiran yang k0rup.

PukuIan dahsy4t ini mendorong Dinasti Han hingga hampir 3 abad dalam kekacau4n, tetapi akhirnya mereka pulih dengan mempraktikkan cara kaedah birokrasi. Pemerintahan kerajaan Rom pula terlalu mengutamakan kemewahan penguasa berbanding memastikan Empayar kekal stabil, dengan itu mereka terpaksa berhadapan dengan kesukar4n yang lebih besar. Kervntuhan Han tidak membawa begitu banyak kesan besar seperti yang berlaku pada Rom iaitu kejatvhan Rom memisahkan Mediterranean menjadi tiga zon.

Pakatan Di Kalangan Rakyat

Pakatan melalui blok kumpulan tertentu berlaku antara keluarga-keluarga kaya yang mengukuhkan hubungan politik melalui ikatan perkahwinan. mereka akan membentuk rangkaian di antara ahli keluarga.

Tujuannya hanyalah untuk mencari pengaruh kepimpinan supaya dapat menjawat kedudukan tertinggi dalam struktur pentadbiran kerajaan, dan situasi ini menyebabkan sentiasa ada pihak lain yang perlu dijatvhkan demi memenuhi kehendak seseorang, dalam istilah politik orang Melayu dikenali sebagai ‘cant4s’ atau ‘cah keting’. Perg3seran sebegini mengakibatkan d3ndam sesama pegawai-pegawai kerajaan dan berlaku pergadvhan besar yang tidak terkawal.

Pengagihan Tanah

Satu lagi masalah yang perlu kerajaan hadapi adalah rancangan pembahagian tanah secara sama rata. Walau bagaimanapun, rancangan ini tidak berjalan seperti yang diharapkan.

Antara faktornya ialah kejatvhan Wang Mang selaku ‘Maharaja’ Dinasti Xin yang dianggap sebagai ‘Dinasti Sep3nggal’ dari 9-23 Masehi, dia sebelum itu hanyalah seorang menteri biasa Dinasti Han yang kemudian melakukan r4mpasan kuasa namun kemudian dia dijatvhkan oleh Maharaja Liu Xiu dari dinasti Han Timur, ia menyebabkan Dinasti Han berjaya dikembalikan namun terpisah kepada dua bahagian iaitu Dinasti Han dan Han Timur.

Oleh kerana Wang Mang yang merangka perancangan agihan tanah ini, maka selepas kejatvhannya, pelan ini tidak berjalan dengan baik, apabila tanah itu diberikan kepada rakyat miskin dan petani, golongan miskin tidak dapat menguruskan tanah dengan baik kerana kekangan modal dan tiada kepakaran teknikal dalam menguruskan tanah sekaligus menyebabkan keadaan bertambah buruk.

Wabak dan Pemberontakan

Semasa abad kedua dan ketiga masehi, dinasti Han dan Empayar Rom menghadapi wabak peny4kit-penyak!t ep!demik yang serius dan berskala besar. Peny4kit yang paling memvsnahkan pada saat itu adalah cacar air dan virus d3mam campak.

Wabak ini memasuki China lebih lewat berbanding Rom kerana ia dibawa melalui kemasukan para diplomat dan pedagang Rom ke China, pada tahun 200, Dinasti Han mempunyai populasi penduduk seramai 60 juta, kemudian pada tahun 400 sekitar 200 tahun selepas kervntuhan dinasti Han, China dicatatkan telah kehilangan seramai lebih kurang 10 juta orang rakyat.

Pemberontakan

Perkembangan semasa dan pengenalan polisi-polisi baharu dalam isu pengagihan tanah menyebabkan golongan kaya dan para bangsawan menjadi sangat marah. Kerana kerajaan mengambil tanah mereka untuk diberi kepada petani miskin. Maka orang-orang kaya ini bertindak membentuk pasukan tentera kecilan.

Mereka memaksa kerajaan untuk menekan rakyat dengan kenaikan cukai yang tinggi. Rakyat yang miskin dari kelas petani merasa bagai dipermainkan lalu member0ntak. Dari kejadian ini lah bermulanya kisah penting yang menjadi permulaan kepada Hikayat Tiga Kerajaan iaitu Pember0ntakan Serban Kuning.

Pember0ntakan Serban Kuning sebenarnya memainkan peranan yang amat besar dalam kejatvhan Dinasti Han walaupun pember0ntakan dapat dipatahkan dan Dinasti Han hanya jatuh pada tahun 220, gerakan mereka telah melemahkan kerajaan sehingga berlaku begitu banyak perp3cahan dalam pentadbiran kerajaan yang mencetuskan perkembangan pesat paksi-paksi yang dipimpin ‘warlords’ berpengaruh.

Menjelang tahun 190, Maharaja Han yang terakhir, Maharaja Xian (Liu Xie) hanyalah dijadikan boneka semata-mata oleh Dong Zhuo, disusuli oleh Li Jue dan Guo Si, dan diakhiri pender!taan Maharaja m4lang itu di tangan Cao Cao. Ia kerana yang paling berkuasa pada waktu itu adalah para panglima tentera, dengan Cao Cao yang paling berkuasa semasa tempoh memegang jawatan Perdana Menteri.

Para panglima akan berpihak kepada pemilik tanah yang kaya dan menganggap mereka sebagai “warlord” di kawasan masing-masing sehingga terbentuk tiga kerajaan berbeza dan saling mem3rangi sesama mereka, namun begitu mereka terus mengiktiraf kedudukan Maharaja pada tahun 220.

Ini kerana bagi mereka, (kecuali pihak Shu-Han yang berketurunan diraja Han) , mengawal seorang Maharaja sebagai boneka adalah jauh lebih bermanfaat berbanding meramp4s takhta Maharaja sepenuhnya, justeru, tempoh perpecah4n tiga kerajaan ini berakhir dengan terbubarnya Dinasti Han setelah Cao Pi memaksa Maharaja Xian menyerahkan takhta.

Kesimpulannya, walaupun kedua-dua tamadun Rom dan Han mempunyai cabaran yang sangat besar untuk dilepasi, Dinasti Han sekurang-kurangnya mampu memulihkan keadaan mereka dengan mudah manakala Rom melalui waktu yang lebih sukar memandangkan kemvsnahan mereka akibat dari kepincangan politik yang hampir mustahil untuk pulih kerana kerajaan itu merupakan asas kepada pembangunan tamadun-tamadun yang seterusnya.

RUJUKAN:

STMU History Media (The Invisible Traveler: Disease on the Silk Roads)


Rotan Antara Kaedah Mendidik Anak Dalam Islam

IBN KHALDUN menyatakan bahawa kehebatan Tamadun Islam 1400 tahun yang lepas dalam menangani kejahilan dalam kalangan masyarakat Arab jahiliyyah. Di mana telah menyaksikan kehebatan Nabi Muhammad S.A.W membentuk umat Islam kalangan para Sahabat R.A.

Ketika itu, Nabi S.A.W telah berupaya dengan izin Allah S.W.T mengeluarkan manusia daripada kegelapan kepada cahaya sehingga melahirkan satu generasi berilmu, beriman, beramal dan bertakwa. Mereka itu mendapat pengiktirafan dari Allah S.W.T. sebagai khair al-ummah.

Hal ini bertepatan dengan firman Allah S.W.T dalam surah Ali Imran ayat 110:

“Kamu adalah umat terbaik yang dilahirkan untuk manusia. Suruhlah kepada kebaikan dan cegahlah kemungkaran dan beriman kepada Allah S.W.T.”

Menjadi satu tanggungjawab dan kewajipan ke atas setiap ibu bapa yang beragama Islam untuk mendidik anak-anak mereka. Pendidikan kepada anak-anak itu berlaku dalam erti kata menyuruh ke arah kebaikan dan melarang daripada melakukan keburukan.

Dalam kaedah mendidik anak-anak, salah satu cara yang disarankan oleh Rasulullah S.A.W ialah kaedah rotan (Abdullah Nasih Ulwan). Kaedah ini diekstrak daripada Hadis yang diriwayatkan oleh Abdullah bin ‘Amru bin Al- ‘Ash R.A bahawa Rasulullah S.A.W bersabda:
مُرُوا أَوْلاَدَكُمْ بِالصَّلاَةِ وَهُمْ أَبْنَاءُ سَبْعِ سِنِينَ وَاضْرِبُوهُمْ عَلَيْهَا وَهُمْ أَبْنَاءُ عَشْرِ سِنِينَ وَفَرِّقُوا بَيْنَهُمْ فِي الْمَضَاجِعِ
“Perintahkanlah kepada anak-anak kamu untuk mengerjakan solat semasa mereka berumur tujuh tahun. Dan pukullah mereka untuk sekiranya mereka solat ketika mereka berumur sepuluh tahun dan asingkanlah mereka daripada tempat tidur kamu. (Riwayat Abu Daud)

Selain itu, hadis ini juga menunjukkan bahawa dalam aspek pendidikan, kaedah rotan adalah dibenarkan. Hukuman rotan boleh dilaksanakan atas dasar untuk mendidik dan merupakan pilihan terakhir. Hukuman dengan cara merotan ini tidak boleh dilaksanakan pada kali pertama kesalahan anak atau murid.

Setiap kesalahan itu haruslah terlebih dahulu dijelaskan kedudukannya. Kemudian, penekanan kepada tindakan atau tingkah laku yang betul perlu diberikan. Peluang untuk memperbaiki kesalahan juga perlu diberikan.

Pendekatan untuk menggunakan rotan ini dapat diambil daripada hadis Nabi S.A.W yang disebut di atas tadi. Tempoh tiga tahun ditetapkan dalam hadis tadi sebagai tempoh tarbiyyah atau tempoh mendidik bagi ibadat solat (Abdullah Nasih Ulwan).

Dalam pada melaksanakan hukuman rotan, terdapat beberapa perkara yang perlu diambil perhatian oleh ibu-bapa atau para guru. Antaranya ialah:

Sebagai pendidik, saya menyarankan agar melengkapkan diri kita dengan kemahiran pedagogi yang sesuai dengan generasi anak muda kini bagi membantu proses pendidikan dan pembinaan insan. Disamping itu, sistem dan falsafah pendidikan juga perlu ditambahbaik agar penekanan dapat diberikan kepada aspek nilai dan akhlak selain akademik dan pemikiran kritis.

Subjek seperti moral dan sivik yang pernah ada suatu ketika perlu diwujudkan semula. Subjek sejarah juga perlu diberikan nafas baru agar ia mampu membentuk jati diri generasi muda serta meningkatkan rasa milik (self belonging) kepada negara dan memperkukuh perpaduan serta rasa hormat antara satu sama lain.

Sebagai penutup, ingin saya tegaskan bahawa merotan anak/pelajar dengan cara yang melampau dan menyebabkan kecederaan yang serius sehingga pengsan atau patah tulang  adalah haram. Ini kerana Islam menolak sebarang bentuk kekerasan sekalipun dalam perkara kebaikan dan melarang kepada perbuatan yang memberi mudharat.

Anak-anak merupakan satu amanah daripada Allah S.W.T untuk dipelihara dan diberi didikan sebaik mungkin oleh ibubapa/guru. Malah mereka akan dipersoal di akhirat kelak terhadap apa yang telah mereka lakukan kepada anak-anak di bawah tanggungan mereka. Dalam memberi didikan, ia bukanlah sekadar dengan merotan atau memukul.

Sebaliknya, lakukanlah gabungan di antara al-Targhib (memberi ransangan atau anjuran) dan juga al-Tarhib (memberikan amaran dan ancaman) dalam membentuk peribadi anak-anak/pelajar.Artikel ialah kiriman Ketua Pemuda PAS, IR Haji Khairil Nizam Khirudin untuk The Patriots


Wahai Dr Hiroko, Kenapa Orang Melayu Kuat Berpegang Pada Tradisi?

Sebentar tadi ada seorang pelajar bertanya pada dr. Hiroko mengapa orang Melayu kuat berpegang kepada adat yang menyusahkan. Dr dalam jawapannya yang mengkagumkan saya berkata, “saya tak nampak orang Melayu kuat berpegang dengan tradisi, yang saya nampak mereka hari ini kuat berpegang kepada modenisme”.

Persoalan sebegini biasanya datang dari individu-individu yang dipengaruhi sentimen Barat yang datang dahulu membawa pemikiran bahawa apa sahaja yang bertentangan dengan konsep modenisme mereka sebagai mundur dan terkebelakang antaranya elemen adat Melayu dan Islam. Kita sebagai peribumi sedikit sebanyak terjebak apologetik dengan sub-altern sedemikian. Puncanya adalah kejahilan dan sikap inferioriti kompleks yang tinggi.

Mereka yang membawa premis ini sebenarnya dipengaruhi bahasa pemikiran era kolonial. Pola pemikiran penjajah neo-kolonialisme sebegini kini memarak kembali setahun dua ini misalnya melalui pelbagai nistaan yang menjengkelkan yang kita dapati daripada netizen-netizen di laman Malaysiakini mahupun Free Malaysia Today.

Misalnya mereka tak habis-habis membandingkan Singapura dan Pulau Pinang bak sebuah utopia terulung ala Atlantis manakala Kelantan sebagai backwater yang dihuni masyarakat ‘Malay savage’ dan ‘corrupt clerics’ meminjam memori Reformasi Eropah yang sememangnya diluar konteks masyarakat Melayu-Islam kita di rantau ini.

Kata dr. lagi, “Orang Malaysia saya selalu dengar mahu pergi ke Jepun, kononnya sebuah negara maju, rakyatnya happy sedangkan mereka orang Jepun sendiri sudah mula mempersoalkan halatuju moden mereka, sains dan teknologi ternyata gagal memberi kebahagian.”

Mereka mencari semula tradisi dan kita orang Melayu Islam mahu membuang apa yang masih tersisa sedikit ini kerana terpengaruh dengan kayu ukur kemajuan dan kebahagiaan modenisme yang gagal. Apa yang diwarisi sebagai adat itu dianggap menyusahkan sedangkan kita sendiri tidak pernah mengamalkannya untuk layak memberi justifikasi sedemikian. Berapa susah sebenarnya kesusahan yang dikatakan susah itu?

Kegagalan Barat perlu dipelajari dan apabila datang zaman dan ejen-ejen pasca-moden seperti kelompok liberal demokrat, feminis, LGBT, anti-autoriti dan persamaan hak asasi manusia dasawarsa ini maka kita ada sentimen yang kuat untuk menolak agenda terbaharu untuk menjadikan kita sebagai bahan ujikaji makmal ideologi mereka. Berpadalah sudah dengan modenisme, kita orang Alam Melayu dan Islam ada pengalaman dan kearifan tempatan kita sendiri.


Kehidupan Sida-Sida Cina Yang Kita Tak Tahu

Kota Larangan merupakan kediaman peribadi maharaja, tempat di mana tiada siapa dibenarkan singgah terlalu lama. Para menteri, pegawai tentera, dan bahkan kerabat lelaki maharaja sendiri turut dikehendaki beredar daripada Istana Diraja menjelang malam. Satu-satunya golongan lelaki yang dibenarkan kekal berada di dalam Kota Larangan adalah sida-sida Cina, walaupun hakikatnya mereka bukanlah lelaki sejati memandangkan setiap seorang daripada mereka telah pun dikasi.Walaupun Kota Larangan dibina pada zaman pemerintahan Dinasti Ming iaitu pada kurun ke-15 Masehi, amalan mengasi dan juga tradisi penggunaan sida-sida di Cina boleh dijejak sejarahnya pada tempoh masa yang cukup jauh. Di zaman Cina purba (menjangkau masa pemerintahan Dinasti Sui), kasi merupakan salah satu dari Lima Hukuman, iaitu sekumpulan hukuman fizikal yang dijatuhkan oleh sistem kehakiman Cina.

Walau bagaimanapun, kasi juga merupakan satu kaedah untuk mendapatkan kerja dalam bidang perkhidmatan di istana. Memandangkan tugasan mereka itu membolehkan mereka berada hampir dengan maharaja, maka sida-sida berpotensi untuk memberikan pengaruh yang cukup besar kepada maharaja (keputusan baginda misalnya) di sambil melebarkan pengaruh dalam urusan-urusan politik. Oleh kerana mereka juga tidak lagi berupaya untuk meraih zuriat sekaligus mencantas kemungkinan untuk menurunkan kuasa (atau pangkat), maka mereka tidak dianggap sebagai ancaman serius kepada dinasti yang memerintah. Para maharaja Cina kadangkala memiliki ribuan gundik di dalam Kota Larangan, tanpa perlu risau mereka diganggu oleh sida-sida yang berkhidmat di istana.

Walaupun sida-sida tidak dianggap sebagai potensi ancaman lantaran ketidakupayaan mereka untuk menubuhkan dinasti tersendiri (tiada zuriat), mereka sebenarnya memiliki keupayaan untuk menjatuhkan sesebuah dinasti yang memerintah. Pengaruh besar yang dimiliki oleh beberapa sida-sida kadangkala membuatkan mereka menjadi korup, mengubah karakter mereka menjadi individu yang tamak, tidak berhati perut dan penuh bermuslihat.Dalam drama dan filem Cina yang berkisar tentang kehidupan di dalam istana, sida-sida seringkali ditampilkan sebagai karakter jahat. Banyak contoh sida-sida yang jahat boleh didapati dalam sejarah Cina. Misalnya peristiwa kejatuhan Dinasti Qin boleh dipertanggungjawabkan pada seorang sida-sida yang bernama Zhao Gao.

Menurut catatan-catatan sejarah, Zhao Gao berasal daripada keluarga yang berpengaruh besar di negeri Zhao, salah sebuah dari tujuh buah negeri yang wujud di Zaman Negara-Negara Berperang. Ketikamana orang tua Zhao Gao didakwa melakukan jenayah, mereka dijatuhi hukuman manakala adik-beradiknya pula dikasi. Hukuman yang sama diandaikan turut dijatuhkan ke atas Zhao Gao. Zhao Gao kemudiannya berkhidmat untuk Qin Shi Huang lantaran beliau merupakan seorang yang pakar dalam undang-undang dan kehakiman. Hal ini membolehkan Zhao Gao mendaki tangga kuasa dan menjadi salah seorang penasihat terdekat maharaja.Tidak lama selepas kemangkatan Qin Shi Huang, Zhao Gao dan Perdana Menteri, iaitu Li Si, mengatur perampasan kuasa dengan merencanakan pembunuhan putera mahkota, iaitu Fu Su serta dua orang pengikut setianya yang bernama Meng Tian dan Meng Yi. Setelah itu, putera bongsu Qin Shi Huang iaitu Huhai ditabalkan sebagai maharaja boneka. Tiga tahun kemudian, pemberontakan pun meletus dan Zhao Gao memaksa Huhai membunuh diri.

Zhao Gao kemudiannya menaikkan Ziying (sama ada putera atau pakcik kepada Fu Su) sebagai maharaja yang baru. Menyedari bahawa Zhao Gao akan menghapuskannya kelak, Ziying mengambil keputusan untuk menentang Zhao Gao dan berhasil membunuhnya. Pun begitu, pemberontakan tetap jua tidak berjaya ditamatkan. Ziying tunduk di tangan Liu Bang yang mengasaskan Dinasti Han. Justeru, boleh dianggap bahawa tindakan-tindakan sida-sida Zhao Gao bertanggungjawab mengakibatkan kejatuhan Dinasti Qin hanya tiga tahun setelah kemangkatan Qin Shi Huang.Walaupun dikenali dalam lipatan sejarah dengan reputasi yang agak buruk, tidaklah semua sida-sida itu jahat. Sebahagian daripada mereka bahkan memberi sumbangan yang besar kepada ketamadunan Cina. Kertas yang merupakan salah satu dari Empat Ciptaan Hebat, dikatakan telah dicipta oleh seorang sida-sida yang bernama Cai Lun di zaman pemerintahan Dinasti Han Timur.

Tambahan lagi, Zheng He, seorang sida-sida yang berkhidmat untuk Maharaja Ming Yongle mengepalai armada diraja dalam pengembaraan ke Asia Tenggara, India, Tanah Arab, Parsi dan juga Afrika Timur – ekspedisi lautan yang menghubungkan Cina dengan dunia-dunia luar menerusi jalan perdagangan. Selain itu, sida-sida Cina juga dicatatkan telah memberikan sumbangan dalam mainan musik di istana Cina. Misalnya sida-sida di zaman Dinasti Ming merupakan kelompok Cina pertama yang memainkan musik Klasik Barat, sementara Maharaja Qianlong dari Dinasti Qing pula menubuhkan sebuah kumpulan orchestra yang terdiri daripada sida-sida yang mengenakan pakaian Eropah.

Tamatnya pemerintahan Dinasti Qing pada awal kurun ke-20 Masehi membawa pengakhiran kepada sistem diraja Cina sekaligus menamatkan juga kefungsian sida-sida. Pada tahun 1924, seramai 1500 orang sida-sida terakhir dibuang dari Kota Larangan. Sun Yaoting, sida-sida diraja terakhir, dicatatkan telah meninggal dunia pada bulan Disember 1996 sekaligus menamatkan suatu amalan zaman-berzaman yang sejarahnya menjangkau ribuan tahun. DIOLAH DAN DITERJEMAHKAN DARI:Wu Mingren. (3 January 2015). The Fascinating Life of a Chinese Eunuch in the Forbidden City of China. Ancient Origins.https://www.ancient-origins.net/history/fascinating-life-chinese-eunuch-forbidden-city-china-002524


Kenapa Rumah Flat Sering Jadi Sarang Jenayah

Apabila bercakap tentang flat pasti banyak perkara negatif akan berlegar-legar di kepala kita. Antaranya adalah gejala cop parkir, buang sampah dari tingkat atas, extend rumah tanpa kebenaran dan bermacam lagi. Flat juga seringkali dikaitkan dengan kegiatan jenayah seperti merompak, isap gam dan dadah sehingga digelar sebagai flat Columbia.

Hal itu telah membuatkan ramai yang memandang serong terhadap flat. Malah ada yang beranggapan penduduk flat adalah jahat-jahat belaka dan bermentaliti sangat rendah. Mengapa semua ini terjadi?

Sebenarnya masalah ini ada kaitan dengan teori broken windows. Teori ini mula-mula muncul pada tahun 1982 setelah James Q. Wilson dan George L. Kelling memerhati satu keadaan di sebuah kejiranan di Amerika Syarikat. Ketika itu, pihak polis telah diminta untuk meronda secara berjalan kaki kerana rondaan menggunakan motosikal agak kurang efektif.

Langkah ini disambut baik oleh penduduk kerana mereka beranggapan akan lebih selamat. Walau bagaimanapun, kes jenayah di kawasan tersebut tidak berkurangan malah terus meningkat biarpun polis sentiasa meronda. Setelah disiasat, rupa-rupanya kes jenayah tidak pernah turun kerana penagih dan pemabuk tidak dibanteras sehabisnya. Ini kerana kedua-dua golongan masih lagi dibenarkan bergerak bebas dan minum arak tetapi dengan syarat tidak mengganggu orang lain.

Jadi James Q. Wilson dan George L. Kelling berpendapat kehadiran dua golongan itu akan membuatkan orang lain ingin jadi sedemikian rupa lantas membuatkan kes jenayah meningkat.

Nak lagi mudah faham sekarang ini cuba bayangkan, di kawasan tempat tinggal anda terdapat rumah kosong yang sudah hilang beberapa tingkapnya. Seminggu lepas itu, anda datang kembali ke rumah kosong itu dan mendapati keseluruhan tingkapnya telah hilang. Inilah yang cuba dimaksudkan oleh teori broken windows.

Contoh lagi senang adalah anda terlihat satu keluarga ini makan KFC dan membiarkan sahaja tray bersepah selepas habis makan. Datang pula 5 keluarga yang lain dan mereka melakukan perkara sama. Akhirnya sehingga ke malam hari, setiap pelanggan yang datang telah membiarkan tray bersepah begitu sahaja. Maksudnya di sini setiap tindakan salah itu jika tiada yang cuba menegur ataupun melarang, pasti akan diulangi oleh orang lain. Senang cerita, kalau dia boleh buat, kenapa aku tak boleh.

Penyakit inilah yang sedang melanda kebanyakan flat di seluruh Malaysia. Sebagai contoh, terdapat penduduk flat yang mendakwa kawasan flat menjadi kotor kerana kegiatan membuang sampah dari tingkap. Penduduk itu juga menyatakan ketiadaan ketua blok semakin merumitkan keadaan kerana tiada siapa yang mampu mengawal tindakan penduduk lain. Biarpun, gotong-royong telah dianjurkan tetapi program itu mendapat sambutan dingin.

Sekarang ini cuba fikirkan kenapa penduduk flat tersebut terus membuang sampah dari tingkap tanpa rasa bersalah? Jawapannya adalah mereka melihat itu merupakan satu tindakan yang cool dan hebat. Semuanya bermula setelah seorang penduduk buat kepala dengan buang sampah dari tingkap. Apabila tiada yang sudi menegur, penduduk lain anggap tindakan itu dibenarkan. Kesannya nanti adalah hampir kesemua penduduk flat akan membuang sampah dari tingkap.

Itu baru cerita tentang buang sampah dari tingkap. Bagaimana pula dengan tindakan lain seperti cop parkir dan extend rumah, pasti perkara sama yang akan terjadi. Sekarang ini bayangkan pula jika rompakan sering berlaku di sesebuah flat dan tidak diatasi dengan cepat. Apa yang akan terjadi adalah orang lain pun akan turut merompak kerana mereka tidak akan ditangkap. Sama juga seperti gejala isap gam dan jenayah-jenayah lain. Kemuncaknya flat akan menjadi sarang jenayah dan memerlukan pihak penguasa menghantar skuad khas yang agak ramai untuk membersihkan kembali flat tersebut.

Kesimpulannya, kita harus mengambil tanggungjawab bersama bagi memastikan flat tidak lagi dikaitkan dengan jenayah. Pertama sekali kita perlu atasi masalah bodoh seperti cop parkir dan buang sampah dari tingkap. Jika masalah itu dapat diatasi, kita dapat mendidik penduduk agar tidak bertindak mengikut kepala lutut. Jadi penduduk akan miliki lebih common sense dan ideologi “kalau kau boleh buat, kenapa aku tak boleh” akan terhapus.

Hidup di rumah flat bukan suatu benda untuk kita rasa malu. Benda yang patut dimalukan apabila otak tepu dengan maklumat entah apa-apa tanpa sebarang nilai ilmu. Kami menyediakan pelbagai jenis dan genre buku yang mungkin kalian minat. Kalian dipelawa kunjungi Shopee kami: https://shopee.com.my/thepatriotsasia

RUJUKAN:

Kelling, G., & Wilson, Q. (1982). Broken windows: The police and neighborhood safety. The Atlantic. Dipetik daripada https://www.theatlantic.com/magazine/archive/1982/03/broken-windows/304465/

Longley, R. (2019, Julai 3). What is the broken windows theory? Thought Co. Dipetik daripada https://www.thoughtco.com/broken-windows-theory-4685946

Mary Victoria Dass. (2022, April 26). Flat ‘dalam’ sampah! Harian Metro. Dipetik daripada https://www.hmetro.com.my/mutakhir/2022/04/836074/flat-dalam-sampah


Dr. Katskee Dan Kokain: Kajian Yang Membawa Maut

Tuk tuk tuk!

“Dr. K!”

Tiada balasan. Sekali lagi penjaga makmal mengetuk pintu pejabat Dr. Katskee. Bersama beliau adalah penyelia yang sentiasa membimbing kajian yang dijalankan oleh Dr. Katskee.

“Dr. K! Bos nak jumpa!”

Masih tiada balasan. Tidak mungkin Dr. Katskee keluar dari pejabatnya kerana dia memberitahu penjaganya agar dia berada di pejabat semalaman untuk laksanakan kajiannya.

“Dr. K!”

“Mungkin sesuatu telalu berlaku dalam biliknya.” Teka penyelia.

Penjaga risau. Kemudian dia mencapai kunci pendua dari poket kanannya dan membuka pintu bilik. Setelah penjaga menyelakkan daun pintu pejabat, terlihat Dr. Katskee terbaring sebelah meja pejabat. Tubuhnya kaku. Penjaga terus pergi ke pangkuan Dr. Katskee. Nadi diperiksa di leher. Tiada denyutan.

“Dr. K sudah tiada.”

Mereka berdua terdiam. Tidak sangka Dr. Katskee meninggal dunia secepat itu. Lantas penyelia lihat contengan beserta tulisan pencil di dinding sebelah pintu.

“Apa yang dia lakukan tadi?”

“Semalam dia lakukan kajian.” Jawab penjaga. Dia kemudian melihat contengan tersebut. Tulisan pada contengan itu pernah dia lihat. Itu contengan Dr. Katskee mengenai kajian semalam tetapi sangat kabur apa yang Dr. Katskee tuliskan. Seakan huru-hara seperti minda yang tidak teratur pemikirannya.

“Bos tahu apa dia tuliskan?” Soal penjaga.

“Entah… Saya pun tidak pasti.”

Kisah di atas adalah kisah yang saya olah dari kisah benar. Dr. Edwin Katskee, lahir pada tahun 1903 di Nebraska, USA. Dia cumalah ahli fizik di tempat kelahirannya dan tidak ada istimewanya tentang beliau sehingga diangkat oleh masyarakat dunia sebagai tokoh disegani yang banyak menyumbang kajiannya. Namun apa yang membuatkan beliau dikenali ramai terutamanya ahli-ahli perubatan adalah kesanggupan beliau menjadikan dirinya sebagai bahan uji kaji.

Bahan yang beliau kaji adalah kokain. Kokain ketika zamannya dijadikan sebagai bahan anestetik. Ramai tidak ketahui kesan sampingannya sehingga Dr. Katskee melakukan eksperimen terhadap dadah ini. Berikut adalah kisah yang saya lanjutkan.

Semalam, sebelum kematian Dr. Katskee…

Dr. Katskee mula menyuntik kokain cair pada lengannya. Gaya persis penagih dadah. Sebagai pakar perubatan, dia sebenarnya melakukan kajian bagaimana kesannya sesuatu dadah terhadap tubuh badan manusia. Telah banyak kali kajian telah dia lakukan. Telah banyak kali juga dia mengalami ‘kematian’ sebentar.

Di zamannya, kokain cecair adalah dadah terpenting dalam dunia perubatan, sebagai anestetik. Walaupun hanya dalam kuantiti dibenarkan saja dalam penggunaan kokain, tetapi para doktor kabur akan kesan sampingannya. Jadi, Dr. Katskee menjadi doktor pertama melakukan kajian kesan sampingan dari kokain.

Untuk memberi kesan efektif untuk rekodkan dalam nota, dia menerima suntikan kokain cecair sebanyak 1.2 gram. Suntukan tersebut sebenarnya melebihi kuantiti yang dibenarkan. Jadi dia hanya mempunyai masa sebanyak 3 minit untuk lengkapkan kajiannya. Maka, dia tahu bahawa lepas 3 minit adalah kematian.

Namun dia tiada pilihan. Dia mesti mengetahui kesan sampingan kokain untuk masa depan dunia perubatan. Dia mesti korbankan dirinya untuk mencapai objektif kajiannya.

Setelah mendapat suntikan, dia duduk menyandar pada dinding. Khayal. Berapa saat khayal dia sedar semula. Dia berdiri kemudian mencapai pensilnya di meja pejabat. Terus ke dinding kosong bersebelahan pintu pejabat. Kemudian dia mulai menulis. Dalam fikirannya cuma dinding saja menjadi ‘kertas’ untuk notanya. Tiada masa untuk mencari kertas.

Sekarang saya mendokumentasikan kajian saya tentang kesan sampingan kokain.

Keputusannya akan dicatat dalam buku Rx. Jika pihak universiti, kolej, doktor dan para saintis telah menemui penemuan tersebut, kira mereka bersyukur kerana saya tidak akan ulanginya lagi…

Leka menulis, datang seseorang dari pintu pejabatnya. Ternyata itu penjaga pejabat.

“Dr. K! Masih buat kajian?” Sapa penjaga.

Dalam keadaan separuh khayal. Dr. Katskee berkata, “Er… Ya. Boleh kamu bantu saya?”

“Apa saja untuk Dr. K.” Sahut penjaga.

Kemudian Dr. Katskee meminta penjaga untuk ambil alat penukul dan tukul lututnya. Setelah lututnya diketuk, tiada respon mengejut pada kakinya.

“Saraf tidak merespon. Lutut tidak bertindak balas.”

“Itu yang Dr. K dapat.”

“Baik terima kasih banyak-banyak.”

“Tiada masalah Dr. K. Bila Dr. K selesaikannya?”

“Er… Saya sampai pagi di pejabat ni.”

“Baik. Kalau siapa-siapa nak jumpa…”

“Jangan masuk bilik ni!”

Tergamam penjaga akan amarah Dr. Katskee.

“Err… Maaf. Tunggu hingga saya beritahu kamu.”

“Baiklah. Nanti Dr. K rehat. Dr. kena banyak rehat. Kalau ada apa-apa hal saya di pondok pengawal.” Kata penjaga sebelum meninggalkan bilik pejabat Dr. Katskee.

Matanya mengembang. Penglihatannya terang bukan seperti biasa. Lalu meneruskan penulisannya.

Mata mengembang. Penglihatan sangat jelas…

Dalam keadaan separuh sedar, terlihat isterinya tengah memotong sayur di dapur. Dr. Katskee mulai mendekati isterinya. Terus isterinya menoleh menghadap Dr. Katskee.

“Abang, hentikanlah kerja gila abang ni!”

“Sayang, kajian ini penting!”

“Tapi abang mengambil dos berlebihan.”

“Dos ini cukup baik untuk siapkan kajian abang.”

“Abang, tolong hentikan!”

“Tapi…”

“Abang ada tanggungjawab. Ingat anak-anak kita!”

Konflik mereka berdua terus lesap dari mindanya. Dia baru sedar akan kondisinya sebenar. Kemudian mulai menulis lagi kesan terbaru dia dapat.

Minda separa sedar…

Otaknya mulai meracau. Nafasnya mulai sesak. Tidak berhenti-henti menghembuskan nafasnya. Dadanya semakin menekan ke dalam. Dengan berusaha menyedut oksigen bersungguh-sungguh, dia tahu bahawa telah tiba simptom seterusnya.

Tangannya mula mencapai gagang telefon di meja pejabat. Cuba mendail penjaganya di luar hospital. Dia cuba memberi arahan supaya penjaganya balik awal dulu dan tak perlu menunggunya.

“Hello…” Sambut penjaganya setelah didail oleh Dr. Katskee.

“Kamu ba… Wal dulu… Payah… Saya… Na…”

Terbeliak matanya. Sebutannya tiba-tiba bermasalah. Seperti kanak-kanak baru belajar menyebut kata.

“Hello…” Penjaganya kembali bersuara.

“@#$$%… &*+$%” Semakin tidak mengena sebutan Dr. Katskee.

“Kamu orang gila boleh tak jangan buat kacau!” Terus penjaganya meletakkan gagang telefon.

Dia cuba menyebut mana-mana perkataan yang terlintas dari otaknya. Kelu. Langsung tiada suara dikeluarkan. Pita suara tidak berfungsi lagi. Lidah membatu. Kini dia tahu bahawa dia hilang upaya untuk berkomunikasi. Dengan pencil di genggamannya, dia mencatat lagi.

Lidah kelu. Pita suara tidak berfungsi…

Tiba-tiba kembali lagi dia berhalusinasi. Bayangan isterinya muncul sekali lagi.

“Cukuplah abang. Saya tak sanggup lagi. Lebih baik kita berpisah dulu. Moga abang baik-baik saja.”

Kemurungan mulai melanda Dr. Katskee bagai tsunami menenggelamkan pulau berpenghuni. Sedih, geram, tertekan dan amarah menjadi satu. Kemurungan yang dia hadapi berlanjutan sehingga ke tahap tidak terkawal oleh otaknya. Dengan keadaan menyeksakan sebegitu, dia menemui jawapan untuk menghilangkan tindak balas kokain. Dia kembali menulis.

Karbohidrat… Itulah penawar sebenar untuk kesan sampingan kokain…

Dari kemurungan yang tersangat kritikal, kedua-dua belah kakinya mula hilang timbangan. Pop! Dia terjatuh terjelopok. Kakinya kini tiada fungsi. Dari situ dia tahu bahawa kelumpuhan datang perlahan-lahan hingga ke seluruh tubuhnya. Dengan pantas dia menulis.

Kelumpuhan…

Tangan kanannya bergegar sehinggalah dia rebah sepenuhnya di lantai dengan nafasnya tercungap-cungap. Maka, berakhirlah kajian yang meragut nyawanya demi masa depan dunia perubatan.

26 November 1936, Dr. Katskee disahkan meninggal dunia di pejabatnya sendiri waktu pagi. Sama ada kematian berlaku disebabkan kajiannya yang silap atau kemahuan dirinya masih diperdebatkan. Keluarganya menegaskan bahawa kematiannya berlaku disebabkan kesilapan pada kajiannya. Penyiasat mendapati pada ‘diari’ yang diconteng Dr. Katskee bahawa dia ada mencatat tentang penawarnya. Namun atas sebab tertentu, dia tidak dapat sembuhkan dirinya. Mungkin kesan sampingannya mendahului meragut nyawa pakar perubatan itu.

Mungkin juga, dia berharap kajiannya mendapat faedah untuk para doktor lain untuk masa depan dunia perubatan. Tetapi kematiannya cumalah sia-sia. Doktor di sesebuah universiti telah memeriksa kajian Dr. Katskee tetapi apa doktor tersebut cuma simpulkan, kajian Dr. Katskee adalah tidak konsisten dan tiada nilai saintifiknya.

RUJUKAN:


Kenapa Ular Boleh Ada Bisa?

Teringat balik satu gambar yang membawa mesej jangan takut semua ular. Bukan semua ular berbisa. Dan pipi ular berbisa lain untuk dibandingkan dengan pipi ular tidak berbisa. Ini gambarnya:

Jujur cakap. Kalau nampak ular, memang tidak mungkin kita akan tengok pipi buncit atau cekung. Kita akan duduk jauh dan pantau sambil telefon pihak berkuasa. Tetapi pengetahuan ini membolehkan kita belajar sedikit sebanyak tentang evolusi ular sampai boleh berpecah jadi dua kabilah – berbisa dan tidak berbisa.

Mengenali Spesis Moyang Ular

Ikut kata lagenda, ular dulu ada kaki. Tetapi malangnya, ular tersepit di celah buluh. Datang seekor makhluk pergi tarik kaki ular sampai habis terputus. Sains seakan-akan setuju dengan lagenda ini. Seakan-akan. Saintis berpendapat bahawa ular pada tahun 150 juta tahun yang lalu memang berkaki. Walau bagaimanapun, tubuh badan ular pada hari ini masih “berkemampuan” untuk pertumbuhan kaki; cuma pertumbuhan ini telah dimatikan (Kennedy, 2016). Kira macam ada suis biologi pada ular. Dan suis ini ditutup.

Jadi ular bertelur dan menetas selama jutaan tahun sampailah hari ini menjadi salah satu haiwan paling banyak di dunia. Dan semua haiwan dalam kategori “ular” turun daripada satu spesis moyang yang sama. Spesis ini hidup sekitar 110 juta tahun yang lalu, sememangnya pada zaman dinosaur. Bergerak sama seperti ular hari ini dalam habitatnya iaitu hutan tebal Gondawana. Tanpa kaki… tetapi ada sepasang anggota di bahagian ekor yang entah apa tujuannya (Donahue, 2015).

Proses evolusi menentukan suatu perjalanan yang bermula daripada spesis moyang ini. Saintis cuba menyingkap apa yang berlaku antara “spesis moyang” sampai “spesis-spesis hari ini”.

Jawapan Lebih Meluas

Bisa ular sentiasa mendapat perhatian saintis. Ia membunuh kalau daripada mulut ular. Tetapi dalam simpanan manusia, ia digunakan untuk menambah baik rawatan banyak penyakit seperti kanser misalnya (Gomes, et al., 2002). Bisa ular memang serba boleh, kerana tempoh evolusinya iaitu selama 170 juta tahun. Maksudnya, bisa semua ular datang daripada “sumber” iaitu satu spesis tunggal yang hidup 170 juta tahun lalu (Casewell, et al., 2013).

Charles Darwin meriwayatkan dalam buku On the Origin of Species bahawa cabaran akan menguji sesuatu spesis. Tempias daripada ujian ini akan diwarisi secara turun-temurun sampai spesis tersebut berubah habis. 160 tahun sudah berlalu sejak buku ini diterbitkan. Dan kajian beliau masih terbukti benar… kerana bisa ular akan “tumpul” jika tidak “diasah”. Bisa ular laut (Aipysurus eydouxii) misalnya kurang toksik selepas spesis tersebut lebih suka makan telur ikan… berbanding ikan sendiri (Fry, et al., 2012).

Bermakna ular perlu bergantung pada bisa untuk bisanya kekal relevan. Jika makanannya berubah, maka bisa pun akan berubah sekali. Atas sebab inilah, banyak spesis ular kehilangan bisa. Mereka tidak lagi bergantung padanya. Sama ada makanan berubah atau cara berburu itu sendiri berubah. Dan selagi mana boleh hidup tanpa bisa, ular terbabit memberi impak kepada keturunan sendiri. Senang kata, jika 100 ular tedung selar di satu tempat berhenti guna bisanya, silap-silap satu hari nanti – ada spesis baru timbul yang berpecah daripada ular tedung selar lain. Dan ular tedung selar ini tiada bisa.

Pokok pangkalnya, inilah cara alam semulajadi mengadili imbangannya. Jika ular sawa bergantung pada bisa dan tidak membelit macam ahli politik jelas punca kenaikan harga minyak, maka ular sawa moden barangkali takkan membelit langsung. Mereka akan guna bisa semata-mata.

RUJUKAN:

Casewell, N., et al. (2013). Complex cocktails: the evolutionary novelty of venoms. Trends in Ecology & Evolution. 28 (4) : 219-229.

Donahue, M. (2015, Mei 19). The mother of all snakes looked surprisingly modern. The Smithsonian Magazine.

Fry, B., et al. (2012). The structural and functional diversification of the Toxicofera reptile venom system. Toxicon. 60 (4): 434-438.

Kennedy, M. (2016, Oktober 20). How snakes lost their legs. NPR.

Gomes, A., et al. (2002). Snake venom as therapeutic agents: from toxin to drug development. Indian J Exp Biol. 40 (12): 1353-8.


Perkenalkan Kepada Anda, Bahasa Yahudi-Cina…

Bahasa Yahudi-Cina ataupun dalam bahasa Inggerisnya adalah “Judeo-Chinese” secara ringkasnya adalah Bahasa Mandarin yang menggunakan tulisan Ibrani. Bahasa ini telah digunakan oleh komuniti Yahudi di Kaifeng, Henan di China sejak zaman pemerintahan Dinasti Tang (618-907). Artikel ini membincangkan tentang bahasa yang dikenali sebagai “Tiāojīnjiào zhī wénzì (תסי֜זעֶן  טציִ֖ תשיה֜ו-תשיִ֖ן-תיהֻו)” dalam kalangan penutur jati.

Penulis mulakan pengenalan tersebut dengan sistem tulisannya. Seperti yang dinyatakan pada perenggan terdahulu, bahasa Yahudi-Cina ditulis dengan menggunakan tulisan Ibrani. Sebagai mana tulisan Ibrani, tulisan bahasa tersebut dibaca dari arah kanan ke kiri. Sebagai contoh; sila pertimbangkan perkataan “Tiāo (תיהֻו)” yang bermaksud “untuk pilih”, kita perlulah membaca huruf tav (ת) yang mewakili bunyi [th] dahulu lalu diikuti oleh huruf yod (י), he qubutz (הֻ) dan vav (ו) yang masing-masing mewakili bunyi [j~ʮ], [hy] dan [w]. Justeru, perkataan “Tiāo (תיהֻו)” dibaca sebagai [th j~ʮhyw]?

Sebagaimana bahasa Cina yang lain, Bahasa Yahudi-Cina juga mempunyai nada ataupun “tones”. Dalam bidang bahasa, nada adalah penggunaan irama untuk membezakan makna dalam sesuatu perkataan dalam sesuatu bahasa. Jika tersalah irama, makna keseluruhan dalam perkataan berkenaan akan berubah sepenuhnya. Bahasa Yahudi-Cina mempunyai lima nada iaitu tinggi, menaik, menurun-menaik, menurun dan neutral. Contoh perkataan dalam bahasa berkenaan adalah bā (ב֭ה), bá (בֶה), bǎ (ב֩ה), bà (ב֜ה), dan ba (בה).

Huruf “Rr” dalam bahasa Yahudi-Cina diwakili dengan bunyi rhotic schwa [˰ɚ]. Contoh perkataan dalam Bahasa Yahudi-Cina yang mempunyai bunyi tersebut adalah “˰ɚɤen (רעֶן)” yang bermaksud “orang”. Bunyi rhotic schwa kita pernah dengari jika sering terdedah dengan Bahasa Inggeris Amerika (American English, AmE) seperti “er” dalam “assert” [əˈsɚt] dan “ar” dalam “Standard” [ˈsteəndɚd]. Dalam bahasa berkenaan, bunyi [˰ɚ] diwakili dengan tulisan Ibrani resh (ר).

Daripada segi sistem vokal dalam bahasa berkenaan. Bahasa Yahudi-Cina mempunyai enam bunyi vokal iaitu [o], [a], [ɤ], [i], [u] dan [y] yang masing-masing diwakili dengan tulisan Ibrani alef (א), he (ה), ayin (ע), yod hiriq (יׅ), vav shuruk (וּ) dan yod qubutz (יֻ). Contoh perkataan yang mempunyai huruf vokal dalam bahasa ini ialah “ɤe ˰ɚ (עֶר)” yang bermaksud “dan” iaitu kata hubung.

Bahasa Yahudi-Cina mempunyai huruf dwigraf. Dwigraf adalah sepasang huruf yang digunakan dalam sesuatu bahasa untuk menulis satu bunyi. Dalam bahasa berkenaan, “j” diwakili oleh dua huruf vokal iaitu tav dan shin (תש). Contoh perkataan dalam bahasa tersebut yang mempunyai digraf adalah “jīn (תשיִ֖ן)” yang bermaksud “otot”. Dalam Abjad Fonetik Antarabangsa,  “jīn (תשיִ֖ן)” diwakili dengan [tɕ͡in].

Oleh disebabkan Bahasa Yahudi-Cina merupakan Bahasa Mandarin yang menggunakan tulisan Ibrani, bahasa ini dikelaskan sebagai Sino-Tibetan. Secara teorinya, bahasa ini adalah serumpun dengan bahasa Mandarin, Kantonis, Hakka, Hokkien, Tibet, Burma, Karen dan sebagainya. Sebagai contoh, “˰ɚɤen (רעֶן)” yang bermaksud “orang” dalam Bahasa Yahudi-Cina adalah sepadan dengan rén (人), yàhn (人), ngìn (人), jîn  (人) dan jêng (人) dalam bahasa Mandarin, Kantonis, Hakka, Hokkien dan Teochew.

Kesimpulannya, itu adalah antara pengenalan kepada Bahasa Yahudi-Cina ataupun nama asalnya “Tiāojīnjiào zhī wénzì (תסי֜זעֶן  טציִ֖ תשיה֜ו-תשיִ֖ן-תיהֻו)”. Komuniti Yahudi Kaifeng yang tiba di China berkemungkinan berasal dari Parsi ataupun India. Mereka tiba di China dengan melalui Laluan Sutera. Terdapat sekitar seribu orang penduduk China yang mempunyai darah Yahudi. Komuniti tersebut memenuhi sekitar dua puluh orang daripada lebih 9 juta penduduk di “negara” Israel. Komuniti Kaifeng tiba di Israel sebagai salah satu bahagian dalam Gelombang Penghijrahan Yahudi ataupun “Aliyah” ke Palestin

RUJUKAN:

Yip (2002), pp. 1–3, 17-18.

Israel Central Bureau of Statistics. Retrieved August 29, 2019 from  http://www.cbs.gov.il/reader/cw_usr_view_Folder?ID=141

5 Chinese women immigrate to Israel, plan conversion. Retrieved August 29, 2019 from  https://www.timesofisrael.com/5-chinese-women-immigrate-to-israel-plan-conversion/

Tiāojīnjiào zhī wénzì. Retrieved August 29, 2019 from  https://www.omniglot.com/conscripts/tianjinjiao.htm


Teori-Teori Konspirasi Menyelubungi Letvpan Beirut

Dahsyat juga teori-teori konspirasi berkaitan l3tupan di Beirut ni.

Ada yang kata Israel yang buat (ni yang majoriti). Cam biaso semua salah Israel, plus Israel memang berp3rang dengan Hezbollah parti yang mengawal selatan Lubnan.

Tapi kenapa serang Beirut bukan selatan Lubnan? Lagi pun Beirut ni kawasan mostly Kristian Maronite yang bersekutu dengan Israel? Aku tak tau, bukan aku yang buat teori.

Ada yang kata Hezbollah yang buat. Kalau tak salah Yahudi, mesti salah Syiah. Pemegang “teori Syiah” ni anggap l3tupan tu adalah senjata rahsia Hezbollah yang nak diguna untuk serang Israel.

Ada yang kata US buat. Teori “US buat” ni pulak ada beza “Trump yang buat” vs. “Deep State yang buat”. Orang yang kata Trump buat ni anggap Trump tak ada beza dengan Bush, nak cipta kemalangan macam 9/11. Orang yang kata Deep State buat pulak kata Trump berbeza dari Bush, sebab tu Deep State (CIA, Zionis dll) nak sabotaj Trump.

Ada yang kata Syria/Russia buat, sebab bentuk l3tupan tu persis l3tupan b0m ODAB-500 milik Russia. Plus Jumaat ni Special Tribunal for Lebanon akan memutuskan Syria sebagai dalang pembvnuhan mantan PM Rafic Hariri pada tahun 2005. So Syria nak tunjuk power lah.

Tapi tak kira siapa yang buat, yang pastinya kartun Simpsons sudah lama bagitau kejadian ni. Kan.

Ada isu yang memerlukan analisis geopolitik, ada isu yang tak perlu. Isu l3tupan ni exactly adalah isu yang tak perlu over-analyze.

Macam COVID-19. Masa baru-baru muncul China kena teruk, orang kata ni bio-weapon US. Bila China beransur pulih US makin teruk, tukar pulak jadi bio-weapon China.

Last-last yang salah Bill Gates sebab dia nak buat vaksin, kononnya dia yang sebarkan virus untuk kaut untung.

L3tupan Lubnan ni adalah tragedi kecuaian yang menunjukkan betapa parahnya sistem politik Lubnan yang menjadikan Lubnan failed state. Sebelum ni rakyat Lubnan berdemo nak tukar kerajaan sebab kerajaan korup sangat sampai benda kecil pun tak leh urus. Tapi last-last tak jadi apa. Sekadar tukar PM.

Kecuaian dalam segala aspek pentadbiran, termasuk SOP untuk mengendali simpanan ammonium nitrate dalam gudang pelabuhan membawa kepada tragedi kali ini. Dan sepatutnya jadi wake-up call kepada politikus Lubnan.

#DoaUntukLubnan


Kenapa Negara Eropah Bersatu Tak Sokong England Final Euro?

Walaupun gambar ni ‘exaggerated’, tapi secara tradisinya England/Britain adalah negara yang paling dibenci di Eropah, dalam atau luar padang bola.

Selain “hooliganism” fans England, ia juga disebabkan oleh reputasi England sebagai “perfidious Albion” (the treacherous England).

Dalam French dipanggil “la perfide Albion”. German, “das perfide Albion”. Italian, “la perfida Albione”.

“Albion” adalah nama Britain dalam Greek klasik, dan selalu diguna bagi merujuk kepada England terutamanya (Britain dibahagikan kepada England, Wales & Scotland).

Kenapa “perfidious”? Sebab dalam sejarah, England/Britain dah banyak kali mengkhianati negara Eropah yang lain.

Contoh macam semasa P.e.rang Tujuh Tahun (1756-1763), Britain pergi cucuk Prussia (Jerman hari ini) untuk sama-sama berp.era.ng dengan Perancis dan Austria. Tapi last-last Britain sendiri pergi berdamai dengan Perancis, tinggalkan Prussia bingung seorang-seorang.

Semasa permulaan WW2 (1939-1945), apabila Britain-Perancis hampir dikalahkan oleh Jerman di Dunkirk, Britain tinggalkan Perancis seorang-seorang. Perancis surrender. Britain selamat.

Itali pun pernah rasa perfidy Britain. Semasa WW1 (1914-1918), Britain berjanji kepada Itali ia akan dapat banyak tanah kalau join pakatan Britain-Perancis, nak pujuk Itali keluar pakatan Jerman-Austria. Tapi selepas pe.ra.ng tamat, satu habuk pun Itali tak dapat.

Dari perspektif negara Eropah, Britain adalah pengkhianat. Tapi dari perspektif Britain, diorang tak khianat, diorang hanya menjaga kepentingan negara. “We have no permanent enemies, and no permanent friends, only permanent interests” tu ayat keramat orang England/Britain.

Track record Britain yang tak pegang kepada janji dan tak setia kepada rakan ni membuat Britain tak diterima ke dalam Kesatuan Eropah (EU) pada asalnya, yang dikenali sebagai Komuniti Ekonomi Eropah (EEC).

Charles de Gaulle, presiden Perancis dari tahun 1959-1969 guna kuasa veto dia halang kemasukan Britain ke dalam EEC. Sebab dia tak percaya Britain. Selepas de Gaulle tak jadi presiden, baru Britain diterima masuk pada tahun 1973.

Last-last sangkaan de Gaulle betul. Britain jadi negara pertama yang meninggalkan EU (“Brexit”). Yang negara EU lagi bengang, Britain keluar EU tapi stay dalam UEFA. Kata tak nak mengaku Eropah. Masuk final pulak tu.

Sebab itu ketua kerajaan EU, Ursula von der Leyen (orang Jerman) dah bagitau siap-siap dia sokong Itali untuk final kali ini. Jarang EU take side dalam bola. Bukan pasal bola sangat, tapi memang sakit hati dengan Britain/England.

Manakala PM Britain, Boris Johnson harap kemenangan England akan menguatkan lagi nasionalisme Britain pasca Brexit. Cuma bagi ramai orang Scotland & Wales (yang juga sebahagian daripada Britain), kemenangan England tak ada kaitan dengan diorang, tak ada apa perlu dibanggakan.

Diorang masih anggap England sebagai “penjajah” (Britain dibentuk melalui penaklukan England ke atas Wales pada 1283 & penggabungan dengan Scotland pada 1707). Sebab tu ada gerakan kemerdekaan Scotland, Wales bagai. Diorang pun harap England dimalukan di padang sendiri.

Tapi tak kisahlah England atau Itali yang memang, yang pasti lagu BTS tetap akan dimainkan semasa final nanti.


Asal Usul Poster Keep Calm

Kita semua telah melihat gambar-gambar ini terpampang di mana-mana sahaja di web, t-shirt, dan poster dengan tulisan “Keep Calm” yang terpampang di atasnya. Apakah sejarah di sebalik pernyataan ikonik ini, dan bagaimana ia menjadi begitu popular? Sekiranya anda tidak tahu bagaimana keadaannya, sila bertenang, anda akan segera mengetahuinya.

Poster “Keep Calm” sebenarnya adalah salah satu dari tiga poster yang berasal dari tahun 1939. Poster tersebut dihasilkan oleh Kementerian Penerangan kerajaan Britain untuk digunakan sebagai poster motivasi, peningkatan semangat sebagai negara yang bersiap sedia untuk Perang Dunia II dan ancaman serangan udara ke bandar-bandar utama negara ini

Poster itu menampilkan mahkota raja Raja George VI, dan semuanya mempunyai gaya yang serupa. Walau bagaimanapun, dua poster pertama tidak mempunyai pernyataan “Keep Calm”. Satu menyatakan, “Your Courage, Your Cheerfulness, Your Resolution Will Bring Us Victory,,” dan yang lain menyatakan, “Freedom is in Peril, Defend It With All Your Might” Poster ketiga siri ini, dan yang paling popular hari ini, adalah yang menyatakan, “Keep Calm and Carry On”.

Kira-kira 2.5 juta salinan poster “Keep Calm” dicetak pada tahun 1939, tetapi telah diputuskan bahawa poster ini akan dipamerkan hanya setelah serangan udara berbahaya atau pencerobohan. Sebaliknya poster lain dipaparkan, dan poster “Keep Calm” dimasukkan ke dalam simpanan.

Poster tidak pernah benar-benar digunakan dan dikatakan telah dihapuskan pada tahun 1940. Keseluruhan kempen publisiti poster dianggap sebagai kegagalan sepenuhnya kerana banyak orang tidak pernah melihat poster tersebut, dan yang lain merasa ianya tidak bermanfaat.

Bahagian “Carry On” yang ada dalam brosur dari tahun 1941 yang disebut “Beating The Inv4der” yang mengandungi pesanan dari Perdana Menteri Winston Churchill yang memerintahkan masyarakat untuk “berdiri teguh” dan “meneruskan” jika inv4si terjadi. Sejak itu, “Keep Calm and Carry On” tidak didengar sehingga ke abad berikutnya.

Stuart Manley, yang menguruskan kedai buku bernama Barter Books,dengan isterinya sedang menyusun kotak yang dibelinya pada lelongan pada tahun 2000 ketika dia menemui poster “Keep Calm and Carry On” yang asli.

Mereka menggantungnya di kedai mereka, dan kerana popularitinya dengan pelanggan mereka, mereka mula membuat dan menjual salinan poster yang telah lama hilang. Dari situ, ianya mula menjadi seperti satu kesan ‘snowball’, dan syarikat lain mula menggunakan reka bentuk pada pelbagai jenis produk. Dan “Keep Calm and Carry On” pula telah dikomersialkan.

Sebuah syarikat UK bernama Keep Calm dan Carry On Ltd mendaftarkan pattern slogan tersebut di Kesatuan Eropah (EU).Terdapat desakan untuk membatalkan pendaftaran, tetapi ditolak, dan masih ada tanda dagangan yang digunapakai di EU.

Nampaknya syarikat itu berjaya mendapatkan hakcipta pada istilah di Kanada, dan nampaknya mereka mempunyai permohonan di AS yang masuh belum selesai, tetapi masih berusaha untuk mendapatkannya.

Selain itu, poster tersebut telah digunakan dalam pelbagai cara. Parodi, tiruan, pakaian, dan sebagainya, anda namakannya, selalunya corak mahkota asal digantikan oleh beberapa objek lain. Penjawat awam asal yang mengemukakan slogan poster ini masih belum diketahui. Adalah menarik untuk bertanya-tanya apa yang akan dia fikirkan tentang kegilaan yang dibuat oleh slogan yang diciptanya bertahun-tahun kemudian.

Sebilangan poster asli yang masih ada di Arkib Negara dan Muzium Perang Imperial di London, dan yang mengagumkan, lima belas poster ditemui di Antique Roadshow versi BBC. Seorang wanita diberi poster oleh bapanya yang pernah menjadi anggota Royal Observer Corps. Satu perkara yang pasti; slogan “Keep Calm” telah menjadi fenomena di seluruh dunia.


Probe Pertama NASA Yang Dapat Sentuh Permukaan Matahari!

NASA telah umumkan bahawa kapal angkasa bernama Parker Solar Probe berjaya ‘menyentuh permukaan Matahari’ sejak April tahun ini. Jika berita ini sudah cukup mengujakan peminat angkasa lepas, ada lagi kejutan dari NASA!

Penemuan kedua selepas kejayaan probe NASA ini ialah probe ini telah menangkap video permandangan angkasa dari Matahari ketika masuk ke korona. Rakaman ini juga menjadi bukti kejayaan manusia tiba di Matahari.

Rakaman ini sebenarnya tangkapan foto dari probe NASA antara 8 dan 12 Ogos tahun ini ketika kedudukan probe sangat hampir ke permukaan Matahari. Walaupun rakaman selama 12 saat ini diganggu oleh kerdipan cahaya yang sebenarnya elektron yang menyeberang dalam korona, kita dapat lihat beberapa planet dan galaksi Bima Sakti berada di ‘langit’ Matahari. Lihat rakaman ini:

Planet-planet yang dirakam ini telah diteliti oleh ahli astrofizik dari Harvard & Smithsonian Center for Astrophysics, bernama Grant Tremblay dengan bantuan saintis komputer iaitu Karl Batttams dan Andrew Phillips. Keputusannya mereka menemui planet Marikh, Utarid, Zuhrah, Zuhal, Bumi dan Musytari yang bergandingan, dan Bima Sakti.

Walaupun tempoh rakaman ‘langit’ Matahari hanyalah beberapa saat, namun probe NASA ini telah banyak menangkap foto selama 5 hari sehingga terhasil rakaman sebegini. Tambahan pula, kelajuan probe ini mencecah 147 kilometer per saat. Pada waktu ini probe NASA amat laju mengelilingi Matahari.

Tugas Parker Solar Probe ialah mengkaji keadaan Matahari yang manusia tidak mampu capai. Kini kapal angkasa ini hanya mempunyai 15 perihelion (titik terdekat kepada Matahari) yang tinggal. Jadi, NASA perlukan 4 tahun lagi untuk mendapatkan data untuk dianalisis.

Siapa sangka, kita sebagai manusia telah mencapai pencapaian yang mengujakan dalam dunia sains angkasa sejak tamadun dahulu mengasaskan ilmu astronomi.

RUJUKAN:

MacDonald, Fiona. 17 December 2021. This Footage From The First-Ever Probe to Touch The Sun Will Leave You Speechless. Science Alert.


Aziz Ishak: Menteri Sosialis UMNO Yang Dilupakan

Jika disebut nama Aziz Ishak, mungkin tak ramai yang mengenali beliau melainkan para pecinta sejarah, terutamanya sejarah politik tanah air. Berlainan dengan abangnya, Yusof Ishak yang merupakan figura yang cukup terkenal, lebih-lebih lagi apabila Yusof dilantik sebagai Presiden Singapura yang pertama.

Kisah Aziz Ishak ini tidak kurang hebatnya, antara kisah yang paling diingati apabila beliau bertengkar dengan Sir Gerald Templer, Pesuruhjaya Tinggi British di Malaya pada ketika itu. Seperti abangnya, Aziz juga turut dilahirkan di Trong, Perak . Pada mulanya, Aziz ingin bersekolah di Kolej Melayu Kuala Kangsar. Namun, dek kerana statusnya yang bukan berasal dari golongan bangsawan, permohonan beliau itu ditolak. Lantas, beliau bersekolah di Sekolah Victoria Bridge dan seterusnye ke Raffles Instituition, Singapura.

Di alam persekolahannya, Aziz mula rapat dengan beberapa individu yang kemudiannya turut mencatat sejarah sebagai tokoh seperti Sardon Jubir, Hamid Jumaat dan Ahmad Ibrahim. Beliau juga sering menulis artikel-artikel lalu diterbitkan di ruangan akhbar Warta Malaya melalui bantuan abangnya, Yusof yang bekerja di sana.

Setelah menamatkan Senior Cambridge,  Aziz menyertai perkhidmatan awam dan dilantik sebagai pegawai perikanan seperti bapanya dan ditempatkan di Port Dickson . Kemudian, beliau diarahkan untuk berpindah ke Kuantan dan seterusnya ke Kuala Krau.

Di Kuantan, beliau amat bersimpati dengan nasib yang diterima oleh nelayan tempatan di sana dan beliau sering membawa nasib mereka ke pihak atasan. Di Kuala Krau pula, pegawai atasannya sering menyuruhnya membaca sahaja buku berkaitan perikanan berbanding turun ke kawasan nelayan. Hal ini membuatkan Aziz benci terhadap penj.a.jah pada ketika itu.

Ketika p.eran.g meletus, Aziz ketika itu berkhidmat  sebagai Ketua Bahagian Perikanan di Singapura. Dikhabarkan, Aziz pernah dip.ukul beramai-ramai oleh tent.era Jepun kerana beliau enggan memberikan lesen kepada pemborong yang juga merupakan seorang t.ent.era.

Sewaktu Malayan Union hendak ditubuhkan, Aziz kerap mengkritik British bahawa tindakan British itu salah sama sekali. Beliau juga mengkritik UMNO yang dibarisi oleh anak-anak bangsawan tanpa hala tuju yang jelas menurutnya lagi.Dalam bidang politik, Aziz bersama Abdul Samad Ismail menubuhkan Gerakan Angkatan Melayu Sedar (GERAM) pada 1946.

Namun, apabila GERAM diharamkan oleh British pada 1948, Aziz mengikuti abangnya sebagai wartawan dan ditempatkan di Kuala Lumpur. Aziz juga satu-satunya wartawan yang dilantik sebagai Ahli Majlis Perundangan Perseketuan. Beliau sering menggesa kerajaan agar menamatkan darurat.

Pada tahun 1950, Aziz menyertai UMNO dan turut bersama Dato’ Onn menubuhkan IMP. Aziz kemudian dilantik sebagai Timbalan Pengerusi IMP Kuala Lumpur  dan turut bertanding bagi kawasan Sentul semasa Pilihan Raya Bandaran Kuala Lumpur 1952, namun beliau tewas.

Di dalam bidang kewartawanan, antara yang paling diingati ketika beliau mewakili Utusan Melayu membuat liputan semasa Majlis Pertabalan Ratu Elizabeth pada 1951 di London. Di London, beliau menggambarkan keadaan itu seperti wayang opera cina. Apabila pihak pemerintah mendapat laporan mengenai hal tersebut, Aziz segera dipanggil oleh Sir Gerald Templer.

Di pejabat Templer, mereka berdua saling bert.ikam lidah dan Aziz digelar sebagai wartawan tikus oleh Templer. Templer turut mencabar Aziz agar melaporkan kejadian tersebut di ruangan akhbar Utusan. Aziz yang terasa tercabar itu segera keluar dari pejabat tersebut dan menghempas pintu dengan kuat dan berkata beliau akan melaporkannya.

Pada  April 1953, Aziz menyertai UMNO semula atas pujukan Tunku dan turut terlibat semasa Sidang Meja Bulat Perikatan untuk Pilihan Raya Malaya yang pertama. Aziz kemudiannya dilantik sebagai Ketua UMNO Selangor dan Ketua Perikatan Selangor.

Beliau juga turut bertanding sebagai calon bagi Parlimen Kuala Langat pada 1955 dan menang di dalam pertandingan itu.  Manifesto beliau pada ketika itu tertumpu kepada isu bahasa Melayu, pertanian, ekonomi dan hak orang Melayu.

Walaubagaimanapun, manifesto yang dibawa oleh Aziz pada ketika itu kurang mendapat perhatian dari kebanyakan pemimpin Perikatan kerana tujuan utama mereka pada ketika itu ialah untuk merdeka. Ini menyebabkan hubungan Aziz dan rakan kabinet lain mulai renggang.

Aziz juga mahukan para pegawai British yang ada pada ketika itu ditukar kepada rakyat tempatan dan beliau juga kerap memperjuangkan isu kebebasan akhbar yang amat dikongkong ketika pemerintahan British.

Aziz juga turut bersama di dalam kabinet pertama Tunku Abdul Rahman selepas merdeka dan dilantik sebagai Menteri Pertanian. Beliau juga pernah memangku jawatan Menteri Pendidikan ketika Khir Johari sedang bercuti. Aziz merupakan individu yang bertanggungjawab menukarkan nama “sekolah rakyat” kepada “sekolah kebangsaan”.

Di dalam tempohnya sebagai Menteri Pertanian,  Aziz kerap memperjuangkan nasib-nasib petani tempatan yang tidak terbela. Beliau juga pernah mencadangkan agar kilang baja urea diwujudkan pada 1961 bagi membantu para petani. Namun, cadangan beliau ini tidak dipersetujui oleh Tunku atas alasan perbelanjaan yang besar . Aziz merasakan bahawa Tunku cuba untuk melindungi kilang baja British bagi mengelakkan persaingan.

Aziz kemudian dipindahkan ke Kementerian Kesihatan pada 1963 dan beliau terus meletakkan jawatan dan keluar dari UMNO. Aziz kemudian menubuhkan Parti Konvensyen Negara untuk bertanding semasa Pilihan Raua Umum 1964.

Ketika era Konfrotasi, Aziz bersama tokoh-tokoh kiri yang lain telah ditang.kap di bawah Akta Keselamatan Dalam Negeri (ISA) kerana dituduh sebagai pengkhianat dan bekerjasama dengan pihak Indonesia. Walaubagaimanapun, Aziz menafikan dakwaan tersebut.

Setelah dibebaskan, Aziz menjalani kehidupan beliau sebagai rakyat biasa sehinggalah ke akhir hayatnya. Beliau juga turut menolak sebarang penganugerahan sepanjang hidupnya. Aziz selayaknya dikenang sebagai seorang menteri yang berani dan lantang dalam memperjuangkan isu rakyat.

Hal ini juga turut diakui oleh Tun Abdul Razak. Beliau mengatakan bahawa beliau sering memerhatikan dan kagum dengan cara Aziz dalam mengendalikan isu-isu pertanian, terutaamanya bagi menghapuskan orang tengah.

Al Fatihah buat Aziz Bin Ishak.

RUJUKAN:

Aziz kept bucking his British bosses. The Star Online. (2007, August 6). https://web.archive.org/web/20110521071022/http://thestar.com.my/news/story.asp?file=%2F2007%2F8%2F6%2Fnation%2F18503612&sec=nation.

FOUNDING FATHERS WITH ABU TALIB AHMADJournalist-turned-politician Abdul Aziz Ishak was an avowed socialist who played a role in the struggle for independence but remains largely unappreciated. (2007, August

The unknown Aziz Ishak. The Star Online. https://web.archive.org/web/20110521070940/http://thestar.com.my/news/story.asp?file=%2F2007%2F8%2F6%2Fnation%2F18501532&sec=nation.

-adminhttps://aliran.com, A., & admin, A. (2020, October 2). Aziz Ishak – wartawan berani bangkit menghadap ‘Harimau Malaya’ Gerald Templer. Aliran. https://aliran.com/thinking-allowed-online/aziz-ishak-wartawan-berani-bangkit-menghadap-harimau-malaya-gerald-templer/.


Lagenda Asal-Usul Tulisan Bahasa Cina

Idea komunikasi baharu mula berkembang pada tamadun manusia, ibarat Dewi Nu Wa dalam mitologi Cina Kuno yang menghembuskan kehidupan kepada manusia pertama, Manakala Cang Jie pula mencipta sistem tulisan bahasa Cina yang memberikannya kelahiran baru dalam peradaban Cina.

Menurut lagenda Cina kuno, Maharaja Kuning menugaskan Cang Jie iaitu ahli sejarah dalam empayar cina kuno, beliau telah diberikan satu tugas yang besar.

Cangjie perlu mencipta kaedah untuk menambah baik penyimpanan rekod, Maharaja Huang Di tidak berpuas hati dengan kaedah merekod maklumat mengenai “ikatan tali simpul”, lalu mengutuskan Cangjie untuk mencipta sistem tulisan baharu untuk kerajaannya. Hal ini membebankan Cangjie dengan tugasan yang begitu besar.

Cang Jie dikatakan sedang mengembara di pergunungan untuk memikirkan tentang tugasnya dan secara kebetulan dia ternampak seekor kura-kura.

Tertarik dengan bentuk garisan pada tempurung haiwan reptilia itu, Cang Jie melihat dengan lebih dekat dan mendapati corak dan garisan yang terbentuk pada tempurung itu terdapat makna disebaliknya lalu menjadi pencetus ilham kepada penciptaan tulisan tersebut.

Ini membawa kepada pemerhatian yang lebih mendalam tentang alam semula jadi, makhluk dan prosesnya. Kajian mendalam tentang alam ini membawa kepada perkembangan piktogram atau hieroglif, simbol grafik yang menyampaikan maksudnya melalui persamaan bergambar dengan objek fizikal. Cang Jie kemudiannya menulis perkataan pertama melalui kaedah piktogram.

Cang Jie dikatakan mempunyai empat mata yang mampu menembusi hingga ke ‘alam misteri’ untuk mengetahui kebenaran. Kerana kemampuan yang luar biasa ini, Beliau dianggap sebagai jelmaan deity/dewa kebijaksanaan.

Malah namanya mempunyai makna yang istimewa. Maharaja Kuning sangat kagum dengan kerja Cang Jie dalam usaha penciptaan sistem bertulis sehingga beliau dinobatkan dengan nama keluarga yang istimewa sebagai pencipta kepada sistem tulisan, nama keluarganya bermaksud “orang di atas raja’.

Daripada Skrip Oracle Bone kepada Pengekodan Komputer

Walaupun tiada artifak piktograf asal Cang Jie, bentuk aksara terawal ditemui dihiris atau dipahat pada serpihan tulang dan cangkerang yang digunakan bertarikh kira-kira 1200–1046 B.C. (semasa Dinasti Shang). Tulisan ini dipanggil Oracle Bone Script, atau “tulisan tulang tempurung.”

Dari masa ke semasa, huruf-huruf ini berkembang melalui satu semakan berturut-turut yang direka untuk meningkatkan kecekapan pembelajaran dan penulisan bahasa Cina.

Huruf skrip yang berkembang ini kemudian termasuk beberapa skrip seperti Bronze, Seal, Clerical, Running (semi-kursif), Biasa (atau standard), dan Grass (kursif).

Dalam sejarah terkini, aksara telah diubah suai lagi daripada bentuk tradisional atau panjang kepada bentuk pendek.

Hari ini, aksara Cina ditulis tangan dalam pelbagai gaya kaligrafi atau dicetak berdasarkan beberapa kaedah input data yang dibangunkan untuk mesin taip dan kemudiannya komputer. Salah satu kaedah yang paling popular, terutamanya untuk input aksara tradisional dipanggil Cangjie.

Hari Bahasa Cina: Pertubuhan Bangsa-Bangsa Bersatu

Betapa pentingnya lagenda Cang Jie?

Aksara Cina dianggap sebagai “mutiara” budaya Cina.

Pertubuhan Pendidikan, Saintifik dan Kebudayaan Pertubuhan Bangsa-Bangsa Bersatu (UNESCO) menubuhkan Hari Bahasa Cina Sedunia untuk mempromosikan kepelbagaian budaya dan pelbagai bahasa. Bahasa Cina juga merupakan salah satu daripada enam bahasa ‘lingua franca’ dalam organisasi pekerjaan, terutamanya di Tanah Besar Cina dan Taiwan.

20 April dipilih kerana orang Cina meraikan Guyu, secara harfiah “hujan sekoi/benih kecil”, sekitar masa ini sebagai penghormatan kepada Cang Jie. Ia terhasil kerana legenda mengisytiharkan bahawa apabila Cang Jie mencipta aksara Cina, ‘rahsia syurga terbongkar. Ini membuat dewa-dewa dan roh-roh menangis, air mata mereka ibarat titisan sekoi/benih kecil jatuh dari langit.

Walaupun kisah ini dianggap bersifat lagenda berbanding ‘historical fact’. Semuanya bermula dengan Cang Jie yang menemui inspirasi dalam tempurung kura-kura yang membawa kepada sistem komunikasi baharu yang akan mengubah keseluruhan budaya, budaya yang diilhamkan oleh Tuhan.


Kisah Hamka Mempertahankan Tulisan Jawi

Keputusan Kongres Bahasa Melayu kedua pada 1 dan 2 January 1954 yang menetapkan huruf Rumi sebagai huruf rasmi dengan tidak meninggalkan huruf Jawi telah mendapat tentangan yang hebat pada waktu itu. Bahkan Buya Hamka juga pernah menyuarakan bantahannya seperti mana dipetik sebahagian dari majalah Qalam bilangan 19 (Februari 1952):

“Pengalaman di Indonesia selama 30 tahun dapatlah saya jadikan bukti bahawasanya huruf yang dipakai itu menunjukkan pula akan jalan berfikir bangsa yang memakainya. Huruf adalah lukisan daripada kalimat yang hendak dipakai dan kalimat adalah datang dari fikiran kita.

Dahulu seluruh bangsa Melayu dan juga disebut bangsa Jawi, memakai hanya satu tulisan huruf iaitu huruf Jawi. Huruf Jawi adalah huruf-huruf Arab yang telah dipilih oleh nenek moyang kita setelah agama Islam masuk ke tanahair kita, baik pulau-pulau Melayu yang sekarang bernama Indonesia atau Semenanjung Tanah Melayu. Mana-mana yang tidak lengkap telah dilengkapkan oleh beliau-beliau iaitu huruf ﭺ, ڠ, ﭪ, ݢ dan ڽ seumpama ini juga diperbuat oleh bangsa Parsi.”

“Masih adakah huruf Melayu-kata kami dan huruf Jawi-kata tuan, itu di Indonesia sekarang ini?”

“Masih dan belum hilang. Tetapi terletak di tempat yang gelap iaitu di dalam surau-surau dan pengajian pondok.”

“Janganlah dibenarkan huruf Jawi (Melayu) ini hilang. Kerana keadaan kita berbeza. Seluruh Melayu Semenanjung Islam semua. Kebangsaan tuan adalah bertulang belakang kepada Islam. Tidaklah menjadi suatu kehinaan jika tuan tetap memakai shi’ar kebangsaan dengan huruf itu.”

“Orang China bertahan dengan tulisan Kanji begitu juga Jepun. Russia begitu juga. Daulat Yahudi di Palestine yang hanya 700 ribu orang pun menghidupkan huruf Ibrani. India dan Pakistan telah terbelah, menghidupkan huruf masing-masing, India huruf Hindi, Pakistan huruf Arab yang dipinjam sebagai kita juga. Kurangkah kebangsaannya? Hinakah dia? Tidak! Sebab mereka tidak merasa rendah diri tetapi megah dengan kekayaannya!”

“Kami terpengaruh oleh fikiran Islam di Jawa ingin mencari kembali “huruf Melayu” kerana terasa bertambah kaburnya pengaruh Islam pada hal di sini sedang dicuba hendak menghilangkan pula “huruf Jawi”.

“Pulanglah kembali ke jalan raya yang tebal. Kami telah kembali dari sana! Kami telah tahu di sana ada lubang. Kalau tuan lanjutkan juga, tuan akan jatuh. Percayalah kepada kami.”

“Pengalaman-pengalaman yang telah diderita oleh 90% umat Islam di Indonesia yang dahulu hurufnya yang berkuasa sehingga segala bangsa menulis dengan huruf itu, sekarang hurufnya muram cahayanya dan nyaris padam kerana kesesiaan pada mulanya hendaklah jadi i’tibar bagi saudara-saudara di Semenanjung.”


Misteri Piramid-Piramid Miniatur Sudan

Selama ratusan tahun, masyarakat Mesir membangunkan piramid sebagai makam. Ia merupakan satu budaya yang kita masih tidak dapat ketahui lagi berasal daripada mana. Malahan, kita juga tidak tahu mengapa bentuk piramid itu sangat penting bagi para Firaun. Lebih daripada itu, kita sedia maklum bahawa di dalam Piramid Agung Khufu, satu makam Khufu pun tidak pernah ditemukan. Piramid ini langsung tidak mempunyai sebarang ukiran hieroglif melainkan sebilangan kecil di suatu bahagian terpencil di dalam piramid, melibatkan figura Khufu yang dilukis secara kasar sekaligus membuatkan kefungsian piramid sebagai makam sebagai satu argumen yang terdedah kepada persoalan.

Kefungsian piramid sebagai makam mula hilang pada penghujung kurun ke-6SM dan hal ini mencetuskan tanda tanya dalam kalangan kita, “Mengapa hal itu terjadi?” Hal ini kerana sebelum itu, kefungsian piramid sebagai makam dianggap sangat penting. Pada masa sekitar jugalah masyarakat Nubia (kini Nubia membentuk sebahagian daripada Sudan) menyerang dan menguasai Mesir. Mereka memerintah Mesir selama hampir 100 tahun sebelum diusir. Walau bagaimanapun, pengaruh Mesir terhadap masyarakat Nubia terus melekat.

Piramid-piramid yang ditemui di Meroe, Sudah merupakan piramid-piramid yang bersaiz sederhana. Jumlahnya mencecah 80 buah. Bentuknya mirip tetapi tidaklah identikal dengan piramid-piramid Mesir. Piramid-piramid di Meroe ini digunakan sebagai makam bagi golongan kerabat diraja dan bangsawan kaya Nubia. Sehingga kini, lebih 220 buah piramid diraja ditemui di Sudan.

Masyarakat Nubia membina piramid mereka sama seperti piramid Mesir (cuma bersaiz lebih kecil) dengan terdapat batu puncak di bahagian atas. Ia juga digunakan secara eksklusif oleh golongan diraja dan bukan untuk orang awam. Batu puncak tersebut dipercayai berfungsi sebagai simbol matahari. Secara keseluruhan, piramid-piramid yang ditemui di Sudan jumlahnya jauh lebih banyak berbanding di Mesir, sekaligus mencetuskan persoalan, “Adakah masyarakat Nubia ‘mencuri’ tradisi piramid daripada masyarakat Mesir?”

Apa yang menarik tentang piramid-piramid masyarakat Nubia adalah binaan yang ditemukan di sebuah tanah perkuburan yang terletak di Sedeigna, Sudan, berjarak 450 batu dari Meroe. Kerja-kerja ekskavasi terkini menemui sebuah lapangan piramid mini yang tersusun rapat dan padat, berjarak 30 inci sehingga 32 kaki di mana piramid-piramid yang lebih kecil dipercayai dibina di atas kubur kanak-kanak. Inskripsi-inskripsi yang ditemukan di sana mendedahkan bahawa perkuburan tersebut pernah menempatkan ribuan bilik pengebumian di ruang bawah piramid-piramid kecil itu.

Lazimnya dalam kawasan perkuburan seperti ini, kita boleh melihat kewujudan sekitar 20-30 buah piramid atau makam bagi golongan elit. Namun keadaan di Sedeigna ini berbeza, seperti yang dikatakan oleh Vincent Francigny, seorang penyelidik dari Muzium Sejarah Alam Amerika.

Menurut beliau, walaupun mereka mengetahui bahawa piramid-piramid di Sedeigna ini dibina semasa zaman di mana kefungsian piramid hanya terkhusus kepada golongan kerabat sudah pun mula memudar, hal ini masih lagi belum dapat mencerahkan tentang faktor di sebalik banyaknya jumlah piramid di situ serta kefungsiannya. Mungkin keadaan ini menandakan bahawa piramid-piramid yang berbentuk pelbagai sudah terbuka untuk kegunaan orang awam sekaligus mengisyaratkan wujudnya kesamarataan dalam kalangan masyarakat ketika itu.

Sebahagian piramid yang ditemui mempunyai batu berbentuk bulat yang aneh. Kefungsian batu tersebut masih tidak dapat dijelaskan lantaran ia sama sekali tidak memberi sokongan terhadap struktur piramid. Francigny meyakini bahawa struktur bulat itu berkemungkinan adalah tradisi pengebumian masyarakat Nubia yang usianya jauh lebih tua dan kemudian, tradisi tersebut digabungkan dengan pengaruh daripada masyarakat Mesir.

Sedeigna merupakan sebuah bandar yang menghubungkan Kerajaan Meroe (Nubia) dan Mesir. Ia merupakan tempat pertama yang akan dikunjungi oleh para pedagang yang bermusafir dari Mesir ke Nubia sekaligus keadaan ini boleh menjelaskan tentang kekayaan yang dimiliki oleh Sedeigna sehingga mampu membina begitu banyak piramid di sana.

Seandainya kita lebih cenderung kepada idea yang mengatakan bahawa masyarakat Nubia ‘mencuri’ tradisi piramid daripada masyarakat Mesir, keadaan ini agak menarik terutama dari sudut bagaimana sebuah tamadun yang berbeza boleh menyalin suatu tradisi dari tamadun lain apabila mereka menganggap tradisi itu sebagai suatu hal yang penting. Malahan, apabila golongan diraja sendiri yang menggunakannya, sudah tentu tradisi itu sememangnya memiliki nilai yang tersendiri pada pandangan mereka. Lebih daripada itu, masyarakat Mesir pula sendiri kemudiannya meninggalkan tradisi membangunkan piramid seakan-akan mereka sudah tidak menganggap penting binaan piramid.

Sememangnya kita sedia maklum bahawa terdapat banyak teori tentang siapa yang sebenarnya membina piramid, dan teori masyhur berpendapat bahawa binaan sebegitu sudah pun wujud sekitar tahun 10 000SM dan ia bukanlah dibina oleh masyarakat Mesir. Namun menurut teori itu, binaan piramid ditemui oleh masyarakat Mesir lalu mereka mengadaptasi dan menggunakannya sebagai sebuah makam. Kemudian, tujuan atau fungsi sebenar piramid hilang seiring peredaran zaman dan secara bertahap, tradisi itu ditinggalkan. Corak sebegini dapat kita lihat dalam ketamadunan manusia di mana ia sentiasa berulang dan berulang.

Pun begitu, saya tetap akan persoalkan sekali lagi tentang idea ‘menyalin tradisi piramid’ yang dikemukakan oleh ahli-ahli arkeologi. Hal ini kerana jika ianya benar-benar berlaku, maka masyarakat Nubia sepatutnya tidak lagi menyalin (atau meniru) tradisi pembinaan piramid sejurus selepas masyarakat Mesir sendiri meninggalkan tradisi tersebut.

Apapun, raja-raja Nubia sememangnya dianggap sebagai separa-dewa (setidak-tidaknya, raja-raja awal mereka). Mereka juga meyakini Amun sebagai dewa utama mereka. Disebutkan bahawa para paderi mereka akan berbicara dengan Amun di dalam kuil. Tidakkah hal ini kedengaran seperti lazim didengari oleh kita? (Merujuk kepada tradisi keagamaan masyarakat Mesir)

TERJEMAHAN:

John Black. (16 Jun 2013). The Mystery of the Miniature Pyramids of Sudan. Ancient Origins.
https://www.ancient-origins.net/ancient-places-africa-news-history-archaeology/mystery-miniature-pyramids-sudan-00557


Qarun: Manusia Pertama Yang Menayangkan Harta Secara “Live”

“Sesungguhnya Qarun adalah termasuk kaum Musa, maka ia berlaku aniaya terhadap mereka, dan Kami telah menganugerahkan kepadanya perbendaharaan harta yang kunci-kuncinya sungguh berat dibawa oleh sejumlah orang yang kuat-kuat (gagah) (Ingatlah) ketika kaumnya berkata kepadanya: “Janganlah kamu terlalu bangga, sesungguhnya Allah tidak menyukai orang-orang yang terlalu membanggakan diri”.

Qarun atau Korah (panggilan nama di dalam kitab Bible).

Beliau adalah sepupu Nabi Musa a.s dan juga merangkap ahli baiah Firaun Ramses II. Sesiapa yang menentang Firaun, maka Qarun akan ‘backup’ rajanya ini seiring dengan moto hidup yang dipegangnya, ‘Samiqtu wa Atoqtu’.

Kekayaannya bukan sahaja hanya memiliki barangan kemas setaraf Poh Kong atau Habib Jewels, bahkan harta simpanan miliknya setaraf kekayaan 1/3 perbendaharaan Firaun. Qarun memiliki gedung-gedung yang menyimpan para kekasihnya, seperti emas, batu permata, rubi, mahkota dan ‘geran-geran’ pemilikan tanah seluas beribu-ribu hektar. Qarun tak perlu ‘bodyguard’, cukuplah dirinya dikelilingi oleh pasukan tentera elit sendiri serta beliau juga didampingi oleh beratus-ratus hamba abdi.

Qarun nak tunjuk bukti yang dia ni ‘billionaire’ bukannya secara ‘live’ dalam FB mahupun Instagram melempar wang kertas, tetapi beliau melakukan ‘live’ turun padang dengan para pasukan tenteranya bertujuan menunjukkan ‘kunci-kunci’ gedung yang menyimpan bergunung-ganang hartanya di hadapan penduduk kota Mesir pada setiap hari.

Ya, setiap hari, bukan setiap awal bulan sekali.

Kunci gedung sahaja. Itu pun dah cukup membuatkan para penduduk kota iri hati dengan kekayaan yang dimiliki oleh si Qarun. Bukan macam jemaah zaman sekarang, hanya menayangkan jam tangan dua ketul berjenama atau beg tangan jenama Supreme, sudah mula terbit bibit-bibit bisikan syaitan:’Aku paling kaya-raya’ dan serta-merta melupakan peringatan yang telah diturunkan olehnya, melalui surah al-Qashah ayat 81, iaitu:

“Maka Kami (Allah swt) benamkanlah Qarun beserta rumahnya ke dalam bumi. Maka tidak ada baginya suatu golongan pun yang menolongnya (menyelamatkan Qarun) terhadap (ditimpa) azab Allah. Dan tiadalah dia termasuk (dalam kalangan) orang-orang (yang dapat) membela (dirinya)”.

Sekarang, jika anda mahu melihat di mana lokasi ditenggelamkan insan riak yang pernah menentang Tuhan ini, anda boleh menziarahi Bahirah Qarun yang terletak di dalam daerah al-Fayyum, Mesir. Asalnya, tasik ini dahulu bernama Munkhafazh al-Laahun dan sangat kecil sebelum ianya menjadi sebuah tasik yang besar berikutan kejadian gempa bumi yang ‘menelan’ segala istana-istana dan gedung simpanan harta Qarun sehingga terbentuknya lagi keluasan tasik ini.

Menurut Dr. Rusydi al-Badrawy, dalam bukunya ‘Qashash al-Anbiya’ wa al-Tarikh’ (Kisah Para Nabi dan Sejarahnya), Bahirah Qarun ini dulu pernah dikaji oleh ahli geologi dari Eropah Barat.

Adakah kajian ini membuahkan hasil?

Ya, para pengkaji dari Eropah ini berkesimpulan bahawasanya, di zaman dahulu (zaman Nabi Musa a.s), di lokasi sekitar ini (al-Fayyam) pernah terjadi sebuah bencana berupa gempa bumi yang sangat besar, terutama di bahagian selatan tasik Qarun.

Bukankah bukti ini sudah dinyatakan oleh Allah swt di dalam firmanNya, ayat 81 surah al-Qashah?

Jadi tuan-tuan dan puan-puan sekalian, cukuplah dengan pelbagai azab serta bala yang Allah swt turunkan ke atas golongan atau manusia tertentu pada zaman dahulu supaya ianya menjadi sebuah sejarah iktibar kepada kita semua. Walaupun kau seorang yang membenci ilmu sejarah, maka ingatlah bahawasanya, sejarah tetap akan berulang-ulang tanpa henti berikutan sikap segolongan manusia yang sudah melupakan kewujudan makna tersirat disebalik isi suci kitab kalamullah, al-Quran.

Quran bukan sahaja sebagai pembimbing umat manusia akhir zaman, tetapi juga ianya berfungsi sebagai buku yang memuatkan amaran-amaran yang pernah diturunkan olehNya.

Sekian, sebelum menutup bebelan, saya sertakan firman Allah swt yang pendek, tetapi jadikanlah ia sebagai sebuah ayat utama apabila anda sudah merasakan diri sendiri mencapai fasa ‘Super Saiyan Qarun’:a

“…wa la tamsyi fil ardhi marohan…”.

“Dan janganlah kamu berjalan di bumi ini dengan sombong..”

(al-Isra ayat 37).

Wallahualam.